Таълим 01.11.2018 499\nМуборак тумани марказида “Жозибали овоз” номли хусусий санъат мактаби бор. У 2007 йилда ташкил этилган, айни вақтда фаолият бошлаганига 10 йилдан ошди. Эътиборга молик томони, мазкур мактаб таъсисчилари нафақат вилоятимизда, балки республикада биринчилардан бўлиб таълим тизимига хусусий сектор вакили сифатида кириб келишган эди. Бугун улар бошлаган иш ҳар томонлама ўзини оқлади, фаолият эса тобора кенгайиб бормоқда.\n- Ўн йил олдин бундай муассаса учун лицензия олиш жуда мураккаб иш эди, - дейди мактаб директори Юлиана Торосова. - Бу бизга жуда қийин бўлган, лекин оила аъзоларим билан биргаликда танлаган йўлимизнинг тўғри эканига, албатта, уни амалга оширишга ишониб ҳаракат қилганмиз. Фаолият бошлаш учун керакли рухсатномани қўлга киритганимиздан сўнг ҳам жуда қаттиқ ишлашга тўғри келди. Сабаби, санъат мактабимиз шунчаки ўқув маркази эмас, балки мактабдан ташқари санъат таълим муассасаси ҳисобланади. Шу боис тўлиқ давлат таълим талаблари асосида фаолият юритамиз. Олдимизга қўйилган барча талаблар, мисол учун, давлат тасарруфидаги болалар мусиқа ва санъат мактаблариники билан бир хил. Фарқли томони, биз хусусиймиз, ўзимиз учун ўзимиз ҳаракат қиламиз, қачонки астойдил ишласак, ўқувчиларимиз юқори натижаларни қўлга киритаверса, ота-оналарнинг ишончини қозона олсак, бир cўз билан айтганда, рақобат майдонида ўзимизни кўрсата олсаккина янада ривожланишимиз, аксинча ҳолатда эса фаолиятни тўхтатишга тўғри келишини яхши биламиз.\nДарҳақиқат, аниқ мақсад сари қилинган дадил ҳаракат ўз мевасини берди. Тез орада санъат мактабининг номи тилга туша бошлади. Бу даргоҳга фарзандини етаклаб келувчилар сони кўпайди. Дастлаб 10-15 нафар бола билан фаолият бошлаган муассасанинг ўқувчилари сони бугунги кунда 100 нафардан ошиб кетган. Айни пайтда мактабда фортепьяно, рубоб, дутор, доира, хореография, миллий эстрада йўналишлари мавжуд. Мактаб ўқувчилари орасида маданият ва санъат бўйича ўтказилган турли танловларда юқори ўринларни қўлга киритган истеъдодли болалар, бу даргоҳни битириб соҳада ўз ўрнига эга бўлган етук мутахассислар, таълимни кейинги босқичларда давом эттираётган ёшлар кўпчиликни ташкил этади.\n- Тегишли низомга кўра, санъат мактабимизга ўқувчиларни 6-7 ёшдан бошлаб қабул қиламиз, - дейди Юлиана Торосова. – Аммо 4-5 ёшли, баъзида ундан ҳам кичик ёшдаги болалар ичида ҳам алоҳида рақсга, мусиқага ёки бошқа бир соҳага бўлган қобилиятини кўрсата бошлайдиганлари кўп. Албатта, ота-она фарзандининг қобилиятини янада ривожлантиришни истайди. Уни мактабимизга олиб келиб, мусиқа ёки рақс билан шуғуллантиришимизни сўрашади. Биз эса ёши етмаган болаларни қабул қила олмаслигимиз, бу мумкин эмаслигини тушунтирамиз. Табиийки, улар биздан хафа бўлиб кетишади, биз ҳам ёрдам бера олмаганимиздан афсусланамиз. Хуллас, ана шундай ҳолатнинг жуда кўп такрорланавериши, қолаверса, Президентимиз томонидан мактабгача таълим тизимига хусусий секторни жалб этишга қаратилаётган юксак эътибор бизни яна бир таълим ва тарбия муассасаси – хусусий боғча ташкил этишга ундади.\nХусусий таълим тизимида анчагина тажриба орттирган жамоа учун боғча фаолиятини самарали йўлга қўйиш катта қийинчилик туғдирмади. Жорий йилнинг иккинчи ярмидан бошлаб мактаб қошида “Жозибали овоз теремок” номли хусусий боғча ҳам иш бошлади. Боғча тўлиқ рус тилида фаолият юритади. Шунингдек, болаларнинг ёшига қараб инглиз тили, математика, мусиқа, мантиқ, атрофимиздаги олам тўгараклари ташкил этилган. Айни пайтда, муассасада кичик, ўрта ва тайёрлов гуруҳларида 75 нафар болажонлар таълим ва тарбия олишмоқда. 15 нафар ўқитувчи ва тарбиячи фаолиятга жалб этилган.\nБу тадбиркор бошлаган ишнинг ҳаммаси эмас. Юлиана Торосованинг таъкидлашича, боғчага фарзандини олиб келувчилар сони жуда кўп. Лекин уларни қабул қилиш учун жой етмайди. Шундоқ ҳам тайёрлов гуруҳидаги тарбияланувчилар фақат ярим кун келишмоқда. Агар яна битта қўшимча бино бўлса, мактабга тайёрлов гуруҳини алоҳида ажратиб, тарбияланувчилар сонини кўпайтириш, қўшимча иш ўринларини яратиш мумкин. Эътиборли томони, у худди шу режа билан туман ҳокимлигига мурожаат этган эди, бу режа тўлиқ қўллаб-қувватланиб, ҳудуддаги бўш турган кўп қаватли бино унга ноль харид қийматида берилди. Ҳозирда бинода қурилиш, таъмирлаш ишлари олиб борилмоқда. У тайёр бўлиши билан тадбиркорнинг хусусий таълим тизимидаги фаолияти янада кенгаяди.\nСуратларда: “Жозибали овоз теремок” хусусий мактабгача таълим муассасаси фаолиятидан лавҳалар.


Юнусободдаги тўй келин ва 12 нафар иштирокчининг коронавирусга чалинишига сабаб бўлди. Юзлаб одамлар карантинга олинди - ССВ\n22:45 / 20.06.2020\nҲозирда бўлиб ўтган тадбирларда иштирок этган ва улар билан мулоқотда бўлган барча фуқаролар, ўнлаб оила аъзоларидан Covid-19га таҳлил олиниб, стационар ва уй карантинида тиббий кузатувга олинди.\nЮнусобод туманида яшовчи фуқаро тўрт кун ичида икки нафар фарзандининг кетма-кет ўтказилган никоҳ тўйи сабабли ҳам келин, ҳам 12 нафар маросим иштирокчиси ушбу коронавирус инфекциясига чалинган. Бу ҳақда Соғлиқни сақлаш вазирлиги жамоатчилик билан алоқалар бўлими хабар берди.\nҚайд этилишича, айни пайтда кўплаб одамлар ушбу инфекцияни юқтириб олганликда гумон қилиниб, таҳлил натижаларини кутмоқда.\nҲозирда бўлиб ўтган тадбирларда иштирок этган ва улар билан мулоқотда бўлган барча фуқаролар, ўнлаб оила аъзоларидан Covid-19га таҳлил олиниб, стационар ва уй карантинида тиббий кузатувга олинди. Эпидемиологик суриштирув ишлари давом этмоқда.\n“Кўриб турганингиздек, эҳтиёт чоралари кўрилмас экан, баъзи ҳолатларда туғилган кун, тўй ва бошқа шу каби тадбирлар фуқароларнинг касалликни оммавий юқтириб олишига сабаб бўлмоқда. Бу барчамиздан зарурат бўлмаганда оммавий ва оилавий тадбирлар ўтказишдан ҳамда унда иштирок этишдан вақтинчалик тийилиб туришимиз кераклигини кўрсатмоқда. Бу эса ўзимиз ва яқинларимизнинг саломатлиги учун бебаҳо қоида эканлигини унутмаслигимиз керак.\nШу ўринда хулоса ўрнида шу кунларда пойтахтимиздаги Вирусология илмий текшириш институти клиникасида коронавирусга чалинган 49 ёшли беморнинг нафас етишмовчилигидан қанчалик қийналаётганлиги ҳақидаги 10 сониялик видеолавҳани эътиборингизга ҳавола этамиз”, дейилади вазирлик хабарида.\nАввалроқ Тошкент шаҳрида туғилган кун нишонланиши оқибатида 13 киши вирусга чалинганлиги ҳақида хабар берилганди.


Очилбой Раматов "Нукус" халқаро аэропортининг янги терминалини очди\n18:23 11.07.2018 (Янгиланган 19:46 11.07.2018)\nҚорақалпоғистон Республикаси Нукус шаҳрида соатига 400 йўловчига хизмат кўрсатиш имконига эга янги йўловчи терминали ишга туширилди\nТОШКЕНТ, 11 июл — Sputnik. Ўзбекистон Республикаси Бош вазирининг биринчи ўринбосари Очилбой Раматов Нукусдаги янги халқаро аэропорт терминалининг очилиш маросимида иштирок этди, деб хабар бермоқда Спутник Ўзбекистон мухбири.\nВ международном аэропорту "Нукус" введен в эксплуатацию новый пассажирский терминал\nРаматов ўз нутқи аввалида барчани ҳукумат номидан ушбу терминал очилиши билан табриклади ва кейинги вақтларда Ўзбекистон президенти томонидан ҳаво йўллари, умуман фуқаро авиациясига эътибор кундан-кунга ошиб бораётганини таъкидлади.\n"Тошкентда яқинда энг замонавий терминаллардан биттаси очилди. Бундан ташқари кўп жойларда аэропортлар қуриш масаласи ҳам муҳокама этилаяпти. Ҳозирги кунда Тошкент шаҳрида Шарқий янги аэропорти бунёд этилаяпти. Икки йил ичида бу масала ҳал бўлади ва Ўзбекистонда яна бир нечта авиакомпаниялар очилади", — деб айтди сиёсатчи.\nФақатгина "Ўзбекистон ҳаво йўллари" эмас, бир нечта авиакомпаниялар очилиши кутиляпти, ўша компаниялар самолётлари Нукус қалъасига мана шу янги қурилган терминал орқали хизмат кўрсатади, деди Раматов.\nИюль ойининг биринчи санасида очилиши режалаштирилган терминалнинг тантанали очилиш маросими бугун, 11 июль куни бўлиб ўтди.\nОткрытие нового пассажирского терминала в международном аэропорту "Нукус"\nЯнги йўловчи терминали соатига 400 нафар йўловчига хизмат кўрсатиш имконига эга.\nТерминал йўловчилар ва уларнинг юкларига халқаро стандартларга мувофиқ хизмат кўрсатиш имконини берадиган энг замонавий техника билан жиҳозланган.\nШунингдек, парвозолди назорати ва юк олиш майдонлари кенгайтирилган ҳамда рўйхатдан ўтиш устунлари сони кўпайтирилган. Терминалда "вип-зона"дан ташқари (бу масала ҳал этилиши режалаштирилган) маҳаллий ва халқаро авиайўналишлар учун йўловчилар зали, она-бола хоналари, тиббиёт пункти, валюта айрибошлаш шоҳобчалари, сувенир дўконлари, кафе-бар ва бошқа қулайликлар йўловчилар хизматида.\nЯнги терминалнинг дизайнини ишлаб чиқишда ҳудуднинг иқлим шароити ҳам ҳисобга олинган. Унда технология, хавфизлик ва қулайлик ўртасида мувозанатга эришилган, деб таъкидлашмоқда аэропорт ходимлари.


ҚАМРОВ ЮЗ ФОИЗ! Аммо, яна шунча талабгор мавжуд. Чунки...\nНаманган вилоятидаги “Водий” маҳалла фуқаролар йиғини Янгиқўрғон тумани марказида жойлашган. Ҳудудда 123 нафар 3-7 ёшли бола бор. Уларнинг барчаси маҳалладаги 1-сонли мактабгача таълим ташкилотига тўлиқ қамраб олинган. Айни пайтда бу ердаги 360 нафар. тарбияланувчининг 237 нафари ёндош ҳудудлардан келишади. Шунга қарамай, яна 200 нафар бола навбатга қўйилган. Боиси оддий: бу гўшада кичкинтойлар учун барча шарт-шароит яратилган. Таълимий жараёнларнинг сифат даражаси эътирофга лойиқ.\nТаъкидлаш жоизки, 2019 йилда давлатимиз раҳбари ташаббуси билан Янгиқўрғон шаҳарчаси обод марказга айлантирилган эди. Ана шу паллаларда мазкур ташкилотнинг 1986 йилда қурилган 140 ўринли биноси учун ҳам қарийб 1 миллиард 450 миллион сўм маблағ ажратилди.\nБугун ушбу ташкилот янгиқўрғонлик кичкинтойларнинг энг замонавий типдаги таълим гўшаларидан бири саналади. “Ҳовлиси сўлим, шароити зўр!” дея эътироф этиладиган бу масканга кириб бораркансиз, чиндан ҳам ўзингизни эртаклар оламига тушиб қолгандек ҳис этасиз. Дарвозадан хатланг-хатламанг, маҳобатли ҳайкал – чеҳраси ёруғ, мудом қўли кўксида тургувчи чинакам ўзбек бобосининг нурли сиймоси кутиб олади, сизни. Сўнг, ораста, яшил олам бағрига шўнғигандек бўласиз. Ичкари сари ташлаган ҳар бир қадамингизга ўзбекона миллий руҳ ошнолик қилади. Боқий қадриятлар асосида безанган хоналарнинг ҳар бири уйғоқ ва теран иқлимга етаклайди. Болажонлардаги инглиззабонлик, бадиий гимнастикачи фаришталарнинг мажнунтол шохларидек эгилувчанлиги-ю, шахматчилардаги теран нигоҳ сизни лол қолдиради.\nАна шунда нега, бу ерда тарбия топаёган болаларнинг ота оналари бу даргоҳдан розилигини англайсиз. Нега, жуда кўпчилик “Боламни шу боғчага бермоқчиман”, дея узоқ навбат кутиб турганлигини хис этасиз.\nҲақиқатдан ҳам атиги бундан икки йилча аввал ҳам мазкур ташкилотда 8 та гуруҳ ва 200 нафар тарбияланувчи бор эди. Ўтган қисқа даврда гуруҳлар сони 4 тага, тарбияланувчилар эса, 160 нафарга ортди. Аммо...\nБоғча, дегани резина эмас-да! Бундай гўшада сон ортган сайин, муайян жой зарурати ҳам туғилади. Қоида тамоилларга кўра, ҳар бир боланинг тўлақонли тарбия топиши учун 3 квадратгача жой ва яна қанча жихоз, шарт-шароитлар талаб этилади. Нафсиламбирини айтганда, ушбу ташкилотда ҳам шу каби зарурият етилиб қолган эди. Лекин...\n– Раҳбарнинг омилкорлиги мана шундай паллаларда билинади, – дейди Янгиқўрғон тумани Мактабгача таълим бўлими мудири Эъзоза Тўрабаева. –Агар у, ҳақиқиатдан ҳам ташаббускор, омилкор бўлса, қордан-да қалов ясайди. Олма пиш, оғзимга туш, деб ўтирмайди. Изланади, интилади. Баайни ушбу ташкилот директори Манзура Нишонова ҳам ана шундай директорларимиздан. У энг аввало, ўзи раҳбар жамоа орасида аҳиллик иқлимини ярата олган. Унинг ўз ҳисобидан ташкилот ҳовлисининг бўш жойида 3 та гуруҳ учун барча шарт-шароитлар муҳайё этилган қўшимча хоналарни мофақият билан бунёд эта олганлиги таҳсинга лойиқдир.\nКўриб турганингиздек, боғчадаги бошқарув, таълимий сифат мезонининг барқарорлиги, дидактик материаллар билан ишлаш, беш марказ фаолияти, ота-оналар билан йўлга қўйилган ҳамкорлик, Кузатув кенгашининг фаоллиги ва албатта, директорнинг тадбиркорлигига гап йўқ.\nХўш, унда нима қолди?\nТаъкидлаш жоизки, жорий йилнинг 9 апрель куни Янгиқўрғон тумани Мактабгача таълим бўлимига қарашли 1-сонли давлат мактабгача таълим ташкилоти яна бир масалада ўзини намоён этди. Яъни, шу куни мазкур ташкилотнинг тўгараклар фаолияти ва тайёрлов гуруҳлари иштирокчилари тарбиячи Раъно Юсупова бошчилигида “Коинот сирлари” деб номланган семинарга мезбонлик қилишди.\nТадбир ҳақида икки оғиз: иштирокчилар Мирзо Улуғбек ва Али Қушчи сиймосини ва Юрий Гагарин образини шу қадар жонли ижро этдиларки, таърифга гап йўқ. Боз устига, костюм зўр, грим ажойиб; иштирокчилар қамрови кенг; саҳна ажойиб; восита қуроллари етарли; энг муҳими ҳеч ким четда қолган эмас, тадбирни мазмунли ўтказиш учун барча бир ёқадан бош чиқариб меҳнат қилган.\nХулоса: боғча дегани киройи шундай бўлса, агар у ҳақида ёзмоқчи бўсанг, мазза қилиб ёзсанг. Тадбир ҳам шундай бўлсаки, унда қатнашиш учун кетказган вақтингга сира ачинмасанг, аксинча олган маънавий озиқангни бошқаларга ҳам уялмай улашсанг.\nР.S. Вилоятимиздаги барча мактабгача ташкилотларини мана шундай боғчалар қаторидан ўрин олишгини чин дилдан кутиб қоламиз.\nСаидолим АБДУРАҲМОНОВ, Наманган вилояти мактабгача таълим бошқармаси Маънавий-маърифий ишлар ва давлат тилида иш юритиш бўйича бош мутахасиси


Ушбу китоб бир неча қисмдан таркиб топган. Дастлаб машҳур олим Шайх Сулаймон Жамзурий роҳимаҳуллоҳ қаламига мансуб «Туҳфатул-атфол» («Болаларга совға») назмий рисоласининг насрий таржимаси ва шеърий баёни берилган. Матндаги нисбатан мураккаб сўзлар учун луғат ва изҳоалр тузилиб, умумий шарҳланган.\nМазкур рисолада зикр этилмаган заруруий тажвид қоидалари баён этилган. Қироатлар ҳақидаги илк китоблар, ўн мутавотир қироатнинг тарихи мухтасар ёритилган, уларнинг машҳур ровийлари ҳаёти ва илмий фаолиятига доир тарихий маълумотлар келтирилган.\nКитоб юртимиздаги олий диний ва ўрта махсус ислом билим юртларининг талабаларига ҳамда қироат ва тажвидни ўрганишга қизиққан барча ўқувчиларга мўлжалланган.\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 2019 йилнинг 10 декабрдаги 6977-рақамли хулосаси асосиа тайёрланади\nМуаллиф: Жаҳонгир Убайдуллоҳ\nНоми: «Қироат ва тажвид фанидан қўлланма»\nҲажми: 400 бет\nКўрилган сони: 6635\nQiroat va tajvid fanidan qo'llanma, Қироат ва тажвид фанидан қўлланма


Тарк қилинган суннатлар: аксирганда ҳамд айтиш\nBy Муҳаммад Ҳабибуллоҳ on 02/19/2016 МАҚОЛАЛАР ТАРК ҚИЛИНГАН СУННАТЛАР\nАбу Ҳурайра розияллоҳу анҳудан ривоят қилинишича, Расулуллоҳ соллаллоҳу алайҳи ва саллам айтганлар: “Агар бирортангиз аксирса, “алҳамдулиллаҳ” (Аллоҳга ҳамд бўлсин) десин. Унга жавобан (ёнидаги) биродари “ярҳамукаллоҳ” (Аллоҳ сенга раҳм қилсин) деб айтсин. Агар ёнидаги киши аксирганга “ярҳамукаллоҳ” деса, у бунга жавобан “яҳдийкумуллоҳу ва юслиҳу балакум” (Аллоҳ сизни ҳидоятласин ва ишларингизни ўнгласин) деб жавоб қайтарсин” (Бухорий, 5870).\nАксирган киши Аллоҳ таолога ҳамд айтиши динимиздаги мустаҳаб амаллардан бири. Бу суннат ҳам бугун мусулмонлар орасида, хусусан, бизнинг ўзбекларда йўқолиб кетган суннатлардан ҳисобланади. Аксирган киши аввало Расулуллоҳ саллаллоҳу алайҳи ва саллам буюрганлари, қолаверса, аксириш натижасида миясида тиқилиб қолган ҳаво чиқиб кетгани ва бу ҳавонинг зараридан қутилгани учун Аллоҳга ҳамд айтади. Агар бу ҳаво чиқиб кетмаганида турли хил оғир касалликларга сабаб бўлар эди.\nАксирган кишининг ёнидаги биродари унга “соғ бўлинг” ёки “умрингиз узоқ бўлсин” дейиш ўрнига, аксар мусулмонлар Аллоҳ таолонинг бу каби неъматлари шукрини адо этмаётганларини хотирлатиш мақсадида унга Аллоҳ таолодан раҳм-шафқат сўраб, “Аллоҳ сенга раҳм қилсин” маъносида “ярҳамукаллоҳ” деб, унинг ҳаққига дуо қилади. Бу мусулмонлар ўртасидаги муносабатлар янада кучайишига катта ҳисса қўшади. Аксирган киши “алҳамдулиллаҳ” демаса, унинг ҳаққига “ярҳамукаллоҳ” деб дуо қилинмайди. Анас ибн Молик розияллоҳу анҳу ривоят қилган ҳадисда Расулуллоҳ соллаллоҳу алайҳи ва саллам бундай деганлар: “Агар бирортангиз аксириб, Аллоҳга ҳамд айтса, унинг ҳаққига дуо қилинглар. Агар (аксирганидан кейин) Аллоҳга ҳамд айтмаса, унинг ҳаққига дуо қилманглар” (Муслим ривояти, 2991). Аксирган кишидан узоқроқда бўлгани учун унинг ҳамд айтганини яхши эшитмаса-да, оғзи қимирлаганидан ёки ёнидагилар унинг ҳаққига дуо қилганидан унинг ҳамд айтганини билса, унда дуо қилаверади.\nКелинг, азизлар! Бу суннатни ҳаётимизга татбиқ қилиб, қолганларни ҳам шунга ундайлик, фарзандларимизга ҳам ўргатайлик, одамлар ўртасида Пайғамбаримиз соллаллоҳу алайҳи ва салламнинг яна бир суннатларини тирилтирайлик.\nAvvalgi maqola1-дарс. Фарзанд тарбияси (Шайх Содиқ Самарқандий)\nKeyingi maqola Бешинчи қоида: Аниқликка асосланган тарбия (1)


Алиментни ҳисоблаш ва олдиндан тўлаш тартиби қандай?\nОила кодексининг 96-моддасига кўра, ота-она вояга етмаган болаларига таъминот бериши шарт.\nАгар алимент тўловчи ишламайдиган бўлса ёки унинг иш ҳақи ва (ёки) даромадини тасдиқловчи ҳужжатлар тақдим қилинмаган бўлса, алимент қарзи ундирилаётган вақтда алимент Ўзбекистондаги ўртача ойлик иш ҳақи миқдори бўйича ҳисоблаб чиқилади.\nАгар қарзни бундай белгилаш тарафлардан бирининг манфаатларига жиддий путур етказса, манфаатларига путур етказилган тараф судга мурожаат қилишга ҳақлидир.\nСуд тарафларнинг моддий ва оилавий аҳволини ва бошқа эътиборга лойиқ ҳолатларни инобатга олиб, қарзнинг пул билан тўланадиган қатъий суммасини белгилаши мумкин.\nАлиментларни олдиндан тўлаш бола вояга етгунига қадар ҳар қандай давр учун беш йилдан кам бўлмаган муддатга амалга оширилади.\nАлиментларни олдиндан тўлаш вақтида агар болалар вояга етгунига қадар бўлган давр 5 йилдан кам бўлса, алиментларни олдиндан тўлаш қолган давр учун амалга оширилади.\nАлиментларни тўлаш тўғрисидаги ижро ҳужжати бўйича алиментларни муайян давр учун олдиндан тўлаш йўли билан ижро этиш усули ва тартибини ўзгартириш масаласида, қарздор ижро ҳужжатини берган судга ижро ҳужжатини ижро этиш усули ва тартибини ўзгартириш тўғрисида ариза билан мурожаат қилади.\nАлиментларни ундириш алиментлар тўлаш тўғрисидаги нотариал тарзда тасдиқланган келишувга асосан бўлса, ариза ижро ҳужжати иш юритуви Мажбурий ижро бюросининг туман (шаҳар) бўлими жойлашган ҳудуддаги фуқаролик ишлари бўйича туманлараро, туман (шаҳар) судига берилади.\nАризада, қарздор алимент мажбуриятларини умумий тартибда бажариш учун тўсқинлик қилувчи объектив ҳолатларни кўрсатади. Масалан, бошқа мамлакатга ташриф буюриш тўғрисида таклифнома, бошқа мамлакатда ишга тайинланганлиги тўғрисидаги буйруқ ва ҳокозо.\nАризада қарздор томонидан алиментларни олдиндан тўламоқчи бўлган даври кўрсатилади. Аризага аввалги даврлар учун тўланган (ушлаб қолинган) алимент суммалари, шунингдек, ойлик иш ҳақи ва бошқа даромадлари, шу жумладан чет элда олинган даромадларини тасдиқловчи ҳужжатлар илова қилинади.\nҲар ойлик алиментлар суммасини ҳисоблаш қуйидаги тартибда белгиланади:\nа) агар ижро ҳужжатида алимент пул билан тўланадиган қатъий суммада белгиланган бўлса — ижро ҳужжатида кўрсатилган сумма ҳар ойлик алиментлар суммаси сифатида белгиланади;\nб) агар ижро ҳужжатида алиментлар қарздорнинг ойлик иш ҳақи ва (ёки) бошқа даромадига нисбатан улушлар ҳисобида белгиланган бўлса — ойлик алимент суммаси қарздорнинг охирги ойдаги иш ҳақи ва (ёки) бошқа даромади улушидан, бироқ ҳисоблаш вақтида Ўзбекистон Республикасида амалда бўлган ўртача ойлик иш ҳақи миқдоридан кам бўлмаган миқдорда ҳисоблаб чиқилади.\nБунда, қарздор ишсиз бўлса ёки ойлик иш ҳақи ва бошқа даромади тўғрисидаги маълумотлар тақдим қилинмаган тақдирда, тегишли улуш ҳисоблаш вақтида Ўзбекистон Республикасида амалда бўлган ўртача ойлик иш ҳақи миқдоридан келиб чиқиб ҳисобланади.\nЮридик хизмат кўрсатишни\nсолиш бўлими етакчи маслаҳатчиси\tР.Юсуфзода


Дунёни ўзгартириши кутилаётган келажак технологиялари - zarnews.uz\nДунё вақт ўтгани сайин ўзгармоқда ва ҳар кун такомиллашмоқда, ҳар кун қандайдир кашфиётлар қилинмоқда. Бу ютуқларсиз биз ҳозирги кунда бу даражада ривожланмаган бўлар эдик.\nБутун дунё тадқиқотчилари, ишлаб чиқарувчилари ва дизайнерлари ҳаётимизни енгиллаштиришга ва қизиқарли қилишга интилиб янгиликлар яратишмоқда. Эътиборингизга келажакда кенг оммалашиши кутилаётган айрим келажак технологияларини тақдим этамиз.\nМазкур технология бир неча йилдан бери биз билан биргалигига қарамасдан, 3D – принтер тобора такомиллашиб бормоқда. Технологиянинг борган сари арзонлашиши ва оммага кенг тарқалиши сабабли 3D – принтер борган сари кенг омманинг ажратиб бўлмас қисмига айланмоқда.\nМутахассислар ҳаёт учун зарур тана қисмларини 3D принтерида босиб чиқариш устида изланишлар олиб бормоқда, улар операция вақтида донор аъзо сифатида фойдаланиш имконини беради. Изланишлар якунига етгач инсонлар донорларга навбат кутишдан хавотирланмасалар ҳам бўлади.\nБундан ташқари, кўп вақт ўтмасдан одамлар ўзларига уй, велосипед ва ҳатто автомобиль босиб чиқариш имкониятига эга бўладилар.\nHyperloop вакуумли поезд\nБундай технологияни яратиш фикри Элон Маск бу орзуни ҳаётга тадбиқ этишга жазм қилгунига қадар бир неча ўн йилдан бери мутахассислар ақлини банд этиб келмоқда эди. Hyperloop – бу катта транспорт тизими бўлиб, унда вакуумли вагонларда махсус вакуумли йўлаклар орқали соатига 1300 км. (товуш тезлигидан юқори) тезликда йўловчиларни ташиш имконияти туғилади.\nРақамли мониторлар орқали кўрсатиладиган турли хил кўнгилочар дастурлар мазкур тезкор саёҳатни нафақат мамнуниятли, балки завқли ўтишига ваъда бермоқда. Hyperloop мутахассислари мазкур система ҳозирги кунда қўлланилаётган ҳар қандай транспорт системасидан самаралироқ ва арзонроқ бўлишини эътироф этишмоқда.\nЎзини ўзи бошқарадиган автомобиллар\nДунёдаги энг кўп кутилаётган технология. Автоҳалокатлар оқибатида миллионлаб инсонлар ҳалок бўлишмоқда, буларнинг барчасига инсон омили сабаб, хусусан маст ҳолда автомобилни бошқариш, чарчаш, эътиборсизлик ва масъулиятсизлик. Ҳайдовчисиз автомобиллар буларнинг барчасидан халос бўлиш имкониятини беради.\nСувни зарарли моддалардан тозалашдан бошлаб инсон организмини таҳлил қилиш ва зарарли моддалардан тозалашгача – нанотехнологиялар яқин келажакда биз тасаввур қила олмайдиган даражадаги оламни ваъда қилишмоқда.\nБор йўғи бир қанча нанометр ҳажмдаги зарра машиналар яқин келажакда инсон ДНКсини ўрганишни бошлашади ва бизга жисмларнинг бошланғич таркибини ўзгартириш имконини беришади.\nМазкур машиналар шунчалик кичик бўлишадики, улар ишлаши учун қувватни юрак уришимиз ритми ёки ҳужайраларимиздаги кимёвий моддаларнинг ўзи етарли бўлади. Нанотехнологиялар ёрдамида биз Альцгеймер, саратон, ОИТС ва бошқа касалликлар устидан мутлоқ ғолиб бўламиз.\nВақт ўтиб инсоният нанотехникасиз ўтган даврга тош асри даврига қарагандек қарайди, бироқ хозирча бу технология бизга нималар ҳадя эта олиши ҳақида фақатгина фараз ва орзу қила оламиз.\nАугментация – Жисмонан ва ақлан кучайиш\nБионика инсон юз тузилишини ўзгартиради. Тўғри маънода. Биз техникага қанчалик яқинлашганимиз сари, бизнинг имкониятларимиз ҳозиргига нисбатан бир неча баробар ошадиган даврга яқинлашиб бормоқдамиз.\nКўз нурини бир неча баробар кучайтира оладиган линзалар, кўзи ожиз инсонларга кўриш имконини берадиган видеокамералар, баландроқ сакраш, тезроқ югуриш, кўпроқ юк кўтариш ва ҳатто электрон ускуналарни идрок орқали бошқариш – инсон ва машина ўртасидаги чегара секин асталик билан йўқолиб бормоқда. Янги имкониятлар туфайли биз катта эҳтимолга кўра, бизларга номаълум янгидан янги ҳис–туйғуларни бошдан ўтказамиз. Балки биз рангларни “эшитишимиз” ёки электрон майдонларни “ҳис қилишимиз” ёки бўлмаса “Матрица” фильмидаги каби янги маълумотни шунчаки миямизга юклаб олишимиз мумкин бўлади.\nСунъий гўшт етиштириш бўйича технология жадаллик билан ривожланиб бормоқда. Таъми ва энергия қуввати бўйича лабораторияда ўстирилган намуналар табиий маҳсулотга тенглаштирилган. Шу билан етиштиришнинг бу усули атроф-муҳитга зиёни камроқ ва фойдалироқ. БМТ берган маълумотларга кўра, XXI аср ўрталарига келиб Ер юзи аҳолиси 10 млрд.га яқинлашади ва гўштга бўлган эҳтиёжнинг камайиши амри маҳол.\nРоботлар ва дронлар\nРобототехниканинг ривожланиши оқибатида биз дўстона роботлар ҳақида кўпроқ эшитадиган бўлдик. Ҳозирги кунда кузатилаётган дронлар оммалашуви – бу фақат бошланиши. Тез орада бозорда янада ақлли ва янада фойдали машиналар пайдо бўлади.\nБулар инсонларга ёрдам беришга ёки суҳбат қуришга мўлжалланган бўлишадими ёки инсонларни айрим соҳаларда (официант, бармен, оқ соч) ўрнини эгаллайдиган роботлар бўлишадими бунинг аҳамияти йўқ, бир нарса аниқ: Робототехника ривожланиши тўхтамайди. Ҳеч қанча вақт ўтмай телевизор, компьютер, кир ювиш машинаси ва микротўлқинли печь билан бир қаторда робот – ёрдамчилар ҳам сайёранинг деярли барча хонадонининг ажралмас қисмига айланади.\nУстма-уст экадиган фермер хўжаликлари\nҲисоб-китобларга кўра, 2050 йилга келиб сайёранинг 80 фоиз аҳолиси шаҳар марказлари ичида яшашади, шу сабабли кўпчилик давлатларнинг асосий муаммоси озиқ-овқат етиштириш муаммосини ҳал қилиш бўлади. Устма-уст экадиган фермер хўжаликлари кўпчилик оролли ҳудудларнинг муаммосига ҳозирги куннинг ўзида ечим бўляпти.\nОзиқ-овқат маҳсулотларини устма-уст етиштириш тизимининг қўлланилиши бўш ҳудуд муаммосини ҳал қилишда жуда самарали ечим бўлади. Айниқса ҳозирги кунда ер майдонларини бутун дунёда йилдан йилга қимматлаб бораётганлиги ҳисобга олинса. Бундан ташқари, бундай фермаларни қурилиш тизими сувни тежашга имкон беради. Бундай фермалар ҳақиқатдан ҳам тоза ва янги маҳсулот етиштиришда муаммонинг тоза ва тежамли ечими ҳисобланмоқда.\nҲақиқий сунъий идрок\nКўп йиллардан бери ОАВ биз билан суҳбатлаша оладиган, бизнинг буйруқларимизни ва туйғу, ҳатто ҳазилларимизни ҳам тушуна оладиган кибернетик шерик ваъда қилишмоқда. Бироқ айни дамда ушбу орзу орзулигича қолмоқда.\nШу билан бирга кўп ўтмай ҳаммаси ўзгариши мумкин, чунки муҳандислар туну кун тинмасдан инсон туйғу ва ифодасини тушуна оладиган дастур устида изланишлар олиб боришмоқда. Илғор технологиялар ютуқлари сабабли, юз тузилишни аниқлаш технологиясидаги айрим СИ дастурлари бизни жаҳлимиз чиққанини, хафа бўлганимизни ёки хурсандлигимизни тушуниш имкониятига эга. Уларнинг айримлари ҳатто “кўриб турган” воқеа-ҳодисани таърифлаш имкониятга эга.\nБуларнинг барчаси атроф-муҳитни ўрганишга ва ўзларининг тажрибалари билан бўлишишга қодир роботлар яратилишидаги илк қадамлардир. Айнан шу фикрни мақсад қилиб, мутахассислар бир кун келиб, етук ва кенг фикрловчи машиналар яратишга умид қилишмоқда.\nБонус: 1000 йил умр кўриш\nКембридж геронтолог олими Обри де Грей фикрига кўра, агар технология шу зайлда ривожланишда давом этса, жуда яқин келажакда 1000 йил умр кўра оладиган инсонлар пайдо бўлади.\nТадқиқотчи, бўлиниш имкониятини йўқотган ҳужайраларни йўқ қиладиган ва унинг ўрнига соғлом ҳужайраларни кўпайишига ва тикланишига имкон берадиган терапия устида иш олиб бормоқда. Терапия 60 ёшли инсонга, у 90 ёшга тўлмагунча, 30 ёшдагидек қолиш имконини беради. Жараён 120 ёки 150 йилгача ва ундан ҳам кейин такрорланаверади.\nМистер Грей фикрига кўра, мазкур усул яқин келажакда ҳаётга тадбиқ этилиши мумкин. Шундай қилиб, эҳтимол яқин келажакда инсоният мангу ёшлик шарбатини топиши мумкин.\nТеглар: технология келажак технологиялари


20:51, 14.02.2020 // 14712\nАҚШ бош прокурори Трампнинг твитлари ишлашига халал бераётганидан арз қилди\nАҚШ президенти Дональд Трампнинг Twitter’даги Адлия вазирлиги ҳақидаги гаплари вазирлик ишига тўсқинлик қилмоқда. «РБК»нинг хабар беришича, бу ҳақда ABC News’га берган интервьюсида АҚШ адлия вазири ва бош прокурори Уильям Барр маълум қилган.\nПрокурор баёноти Трампнинг ёлғон гувоҳлик бериш ва Россиянинг 2016 йилги АҚШ президентлик сайловларига аралашувини текширишга тўсқинлик қилишда айбланган собиқ президент маслаҳатчиси Рожер Стоуннинг иши бўйича изоҳларига тааллуқлидир.\nБаррнинг сўзларига кўра, Трамп ундан ҳеч қачон «бу масала бўйича бирор нарса қилишини» сўрамаган, аммо унинг вазирлик, идора ходимлари, ишни кўриб чиқаётган судьялар ҳақида баёнотлари, шу жумладан, Twitter’да билдирган фикрлари «ишни бажаришни имконсиз қилмоқда».\nПрокурорнинг фикрича, «Адлия вазирлиги шуғулланаётган жиноий ишлар ҳақида твитлар ёзишни бас қилиш пайти келди».\nКейинчалик Оқ уй матбуот котиби Стефани Гришам Барр «Американинг ҳар бир фуқароси каби ўз фикрини ошкора айтишга ҳақли» эканлигини билдирган. Унинг сўзларига кўра, Трамп «Америка халқининг адолатсизликка қарши курашида ижтимоий тармоқлардан самарали фойдаланади» ва бош прокурорга бутунлай ишонади.\nРожер Стоун 2019 йил январида ҳибсга олинган эди. Вашингтондаги федерал суднинг суд ҳайъати уни Россиянинг сайловларга аралашишини текшираётган конгрессменларни ёлғон гапиришда ва гувоҳлардан бирининг кўрсатмаларига тўсқинлик қилишда айбдор деб топган.\n11 февраль, сешанба куни Стоунга етти йилдан тўққиз йилгача қамоқ жазосига ҳукм қилиш сўралган. Трамп ўзининг Twitter’ида бу тавсиясини танқид қилиб, таклиф қилинган ҳукмни «даҳшатли ва инсофсиз» деб айтган. Шундан сўнг Адлия вазирлиги ишни ўз назоратига олган ва Стоун иши бўйича тўрт нафар прокурор бу иш билан шуғуланишдан воз кечган.\n11:46 Бугун // 220310\n08:28 Кеча // 216583\n00:37 Бугун // 197480\n15:00 Кеча // 190434\n23:42, 06.04.2020 // 181337


07 декабр 2021, Тошкент вақти: 03:59\nТуркиянинг Тақирдоғида яшовчи ёш қирғизистонлик аёл қайнотаси томонидан шафқатсизларча ўлдирилди. 12 октябрь куни тарқалган бу хабар жамоатчиликни ларзага солди. Воқеа Туркияда катта шов-шув бўлди, Қирғизистон Республикаси Бош консуллиги тергов ҳаракатларини диққат билан кузатмоқда.\n12 октябрь, сешанба куни Туркия ахборот агентликлари Тақирдоғ шаҳрида қирғизистонлик жувон ваҳшийларча ўлдирилгани ҳақида ёзди. Турк полицияси маълумотига кўра, 30 ёшли Аятни ўз қайнотаси ўлдирган ва жасадини парчалаб, чиқиндихонага ташлаб юборган.\nТуркиянинг “ШоуТВ” телеканали вакиллари воқеа жойига бориб, нима бўлганини аниқлашга уринишди. Қўшнилари Аят қайнота-қайнонаси билан бирга яшаганини, сўнгги кунларда дамдуз ва камгап бўлиб қолгани сўзлаб берганлар.\n“Бу оила билан ҳеч ким борди-келди қилмайди. Шунчаки салом-алик қилишади холос. Фожиа юз берган куни қайнонаси фарёд солиб йиғлаганди. Шу иш бўлар экан-да, демак. Қайнотаси унақа қаҳри қаттиқ одамга ўхшамайди. Суд унга лойиқ жазо беради деб умид қиламиз”, дейишган қўшнилар.\nОзодлик радиосининг қирғиз хизмати Аятнинг қалин дугонаси Умида билан боғланди. Унинг сўзларига кўра, Аят тўрт йил муқаддам эри Тўлғахон билан танишиб, Туркияга кўчиб келган. Эр-хотин иноқ яшашган. Аммо эрнинг қариндошлари қирғиз келинни хушламаган, оиласига қабул қилмаган ва ҳадеб турмушига аралашаверган.\n“Аятни Туркияга кўчиб келишидан олдин ҳам танирдим. Бир куни у қўнғироқ қилиб, турк йигитига эрга тегмоқчи эканини айтди. Мен, агар бирон ёрдамим керак бўлиб қолса, тортинмай айтавериши мумкинлигини билдирдим. Кўп ўтмай улар биз истиқомат қилаётган Анқара шаҳрига кўчиб келишди. Ўшанда Аят эрининг уруғлари уни ёқтирмаслигидан арз қилганди. Мен унга биринчи галда ўзингни ўйла, деб айтдим. Кейин улар Адана шаҳрига, эрининг қариндошлари ёнига кўчиб кетишди. Қайнона-қайнотаси уни чиқиштирмасди. Аят улардан ҳақорат эшитиши ҳақида кўп гапирган. Қайнотаси уни пичоқ билан нимталаб ташлаганини янгиликлардан билдим. Эшитдим‑у бутун дунё остин-устун бўлиб кетди”, дея ҳикоя қилиб берди Умида.\nАят сўнгги марта ижтимоий тармоқларга 30 ёшга тўлган кунида кирган экан. У энг яхши кунлари ҳали олдиндалиги ҳақида, севимли эри борлиги ва бир неча фарзандга она бўлгани ҳақида ёзган. Шунингдек, аввалги содда феъл-атвори ўзгариб, эндиликда масъулиятли аёлга айланганини сўзлаган ва унга ҳаёт бахш этгани учун онасига миннатдорлик билдирган.\nҚирғизистоннинг Истанбулдаги Бош консули Лира Сидиқова Тақирдоққа боргани ва Аятнинг ўлими юзасидан тергов олиб борилаётгани тўғрисида ижтимоий тармоқда хабар қолдирган.\nБош консуллик тергов тадбирларини тезлаштиришни сўраб Туркия ҳуқуқни муҳофаза қилиш идораларига мурожаат қилган. Шунингдек, консулхона марҳуманинг оиласига ва яқинларига дипломатик тарафдан ҳуқуқий ёрдам кўрсатилишини маълум қилган.\nАятнинг онаси пайшанба куни Москвадан Туркияга учиб бориб, тергов ҳаракатларида иштирок этишини ва қизининг жасадини олиб кетишини айтган.\nТурк нашрлари хабар қилишича, полиция Аятнинг қайнотасини "Одам ўлдириш" моддаси бўйича гумонланувчи тариқасида ҳибсга олган. Сўроқ чоғида у келини “набираларини урган”ини ва “уларни сира ўз ҳолига қўймаган”ини, шунингдек, “қилмишидан пушаймон”лигини айтган.\nТуркияда қирғизистонлик аёллар биринчи марта маиший зўравонлик қурбони бўлаётгани йўқ. 2020 йилда Анталияда 23 ёшли қирғизистонлик қиз номаълум кимса томонидан ўлдирилган эди.\n2016 йилда қирғизистонлик яна бир қиз пичоқланиб, касалхонага тушган. Полиция гумонланувчи тариқасида у билан бирга яшаган эркакни қамоққа олган.\n2016 йилда Анталияда энага бўлиб ишловчи Малика йўл чеккасида беҳуш ҳолда топилган эди. Тергов идораси у Қўрқутэли туманида Туркия фуқароси М.Й. тарафидан жинсий зўрланганини, шундан сўнг эркак темир буюм билан унинг бошига бир неча марта уриб, йўлга ташлаб кетганини аниқлаган. Айбланувчи судда ўз айбини тан олмаган.\nМалика Ноотиеванинг суди 5 йилдан бери давом этмоқда. Унинг ҳуқуқларини тўрт нафар турк адвокат ҳимоя қиляпти. Улардан бири – Энис Зияли, жиноят иши иштирокчиси Туркия ёки бошқа мамлакат фуқароси бўлишидан қатъий назар, суд адолатли қарор чиқаришига ишонишини айтади. Айни чоғда у баъзан ҳаддан зиёд енгил жазо тайинланишини яширмайди.\n“Қайнотанинг ўз келинини ваҳшийларча ўлдиргани ҳақидаги бунақа хабарлар одамнинг юрак-бағрини хун қилади. Мен адвокат сифатида, гумонланувчининг айби исботланиб, ўзи умрбод қамоққа олинишини кутяпман. Мазкур фожиа Туркияда жамиятни қаттиқ ҳаяжонга солди. Менинг амалиётимда шунақа ишлар бўлганки, жабрланувчи томон хорижий мамлакатлар фуқаролари бўлганида суд айбланувчига юмшоқроқ жазо тайинлаган ёки жазодан буткул озод этган. Шундай экан, Аятнинг иши синчковлик билан тергов қилиниши ва албатта судда кўрилиши лозим. Қайнотасига энг қаттиқ жазо берилиши керак”, дея фикр билдирди адвокат Озодлик мухбири билан мулоқот чоғида.\nХабар қилинишича, марҳуманинг вояга етмаган фарзандлари болалар уйига жойлаштирилган.\nТурк полицияси маълумотига кўра, 2020 йилда 300 нафар аёл ўлдирилган. Бироқ улардан нечтаси чет элликлар эканлиги очиқланмаган.\nРасмий манбаларга кўра, Туркияда 25 мингдан зиёд қирғизистонликлар рўйхатга олинган. Улар асосан Истанбул, Анқара ва Анталияда ишлашади.\nЯқинда Ҳиндистонда қирғизистонлик ҳомиладор аёл ва унинг бир яшар ўғли ўлдирилган эди. 27 яшар Мисқол Жумабоева ҳамда ўғлининг жасадлари Нью-Дели шаҳрининг Калкажи туманида топилган. Ўлимидан олдин у дугонасининг уйида бўлгани аниқланган. Полиция марҳуманинг эрини, дугонасини ва дугонаси билан бирга яшовчи эркакни сўроқ қилганини маълум қилди. Аёлнинг қариндошлари президент Садир Жапаровга мурожаат этиб, гумонланувчиларни топиш ва жавобгарликка тортишда ундан кўмак сўраганлар.


“Жамоат жойида яктак кийгани учун жавобгарликка тортилган ҳолатлар ҳам бўлган” — Давлетов ибодат либоси тушунчаси қонундан чиқарилгани ҳақида\n13:31 / 10.07.2021\nАдлия вазири Русланбек Давлетов янги таҳрирда қабул қилинган “Виждон эркинлиги ва диний ташкилотлар тўғрисида”ги қонундаги ижобий ўзгаришлардан бири – “ибодат либоси” тушунчаси бекор қилингани ҳақида тўхталиб ўтди.\n“Кенг жамоатчилик яхши кутиб олган ўзгаришлардан бири – “ибодат либоси” деган тушунчани олиб ташладик. Бу тарихан ҳам, яқин ўтмишимизда ҳам амалиётда жуда қийинчиликларни келтириб чиқараётганди.\nЭслайман, 5-6 йил олдин бошқа ташкилотда ишлаганимда, амалиётда муаммолар бўлаётгани сабабли “ибодат либоси” нима эканига аниқлик киритиш бўйича топшириқ олгандик. Гуруҳ йиғганмиз, кўп-кўп экспертлар келган. Бошида атаманинг таърифини дарров ёзиб ташлаймиз деган ишончимиз комил эди. Лекин кейин ишга ўтириб, конфессионал ёндашувдан келиб чиқиб таҳлил қилишни бошлаганимизда жуда қийналганмиз.\nОхир-оқибат “тупик”ка кириб, бу терминга ҳеч қандай таъриф бера олмаслигимизни ва ожизлигизмини тан олганмиз. Бу – 5-6 йил олдин эди, у пайтда бу қонунни қайта кўриб чиқиш ҳаракатлари йўқ эди. Фақат шу “ибодат либоси” тушунчаси билан муаммо бор эди. Ана шу тушунчани аниқ белгилаб, аниқ тақиқини қўйиш нуқтайи назаридан топшириқ бўлганди. Яъни қандайдир енгиллик бериш эмас, мавжуд тақиқнинг аниқлигини белгилаб бериш ҳақида гап кетганди.\nШунинг учун бизни қийнаб келаётган мана шу терминдан воз кечилди. Олдин ҳам айтганмиз, ўзимиздаги деҳқонлар киядиган яктак кийганда ҳам, бошқа кийганда ҳам жавобгарликка тортилган ҳолатлар бўлган – ибодат либоси сифатида қаралган, шундай тан олинган. Шунақа амалиётлар ҳам бўлган, энди бунга чек қўйилди”, – деди Русланбек Давлетов 10 июл кунги матбуот анжуманида.\nЭслатиб ўтамиз, аввалроқ Халқ таълими вазирлиги мактаб формаси бўйича талаблар ўзгармаганини эслатган эди.\n20:56 / 12.07.2021\nДиний қўмита Ҳаж ва Умра зиёратидаги монополияни тан олмади\n15:43 / 12.07.2021\nДилшод Эшнаев хусусий диний таълим масаласида изоҳ берди\n22:55 / 10.07.2021\nВоқеа-ҳодисалар ҳақидаги янгиликлар қандай қилиб диний материал бўлиши мумкин? Дилшод Эшнаев жавоби\n22:01 / 10.07.2021\n“Улар Ўзбекистонни яна қора рўйхатга киритишни хоҳлайди” — Акмал Саидов диний эркинлик ва халқаро ташкилотлар ҳақида


Дилмурод Куронов “Ўзбекистон Республикаси мустақиллигининг 30 йиллиги” кўкрак нишони билан тақдирланди – quronov.uz\nadmin 31.08.2021 31.08.2021 Комментарии к записи Дилмурод Куронов “Ўзбекистон Республикаси мустақиллигининг 30 йиллиги” кўкрак нишони билан тақдирланди отключены\nАндижон давлат университети профессори, филология фанлари доктори Дилмурод Куронов Ўзбекистон Республикаси Президентининг тегишли фармонига кўра “Ўзбекистон Республикаси мустақиллигининг 30 йиллиги” кўкрак нишонига лойиқ кўрилди.\nОлим 35 йилдан бери илмий-педагогик фаолият билан шуғулланади.\nДилмурод Куронов 100 дан ортиқ илмий ишлар, шу жумладан, 2 та дарслик, 3 та монография, 3 та қўлланма, 1 та луғат муаллифи. Республика матбуотида ўзбек адабиётшунослиги масалаларига бағишланган 80 дан зиёд илмий мақолалар чоп этган.\nУнинг умумий таҳрири ва ҳаммуаллифлигида чоп этилган “Адабиётшунослик луғати” адабиётшунослик соҳасида асосий луғат сифатида фойдаланиб келинмоқда.\nОлим Абдулҳамид Чўлпоннинг 3 жилдлик асарлари тўпламининг 2-жилдини нашрга тайёрлаган, 4 жилдлик Чўлпон асарларини нашрга тайёрлаш ва чоп эттириш бўйича гуруҳга раҳбарлик қилган.\nД.Куронов саъй-ҳаракатлари билан 2018 йилдан бошлаб “Андижон ижодкорлари меросидан” номли серияда унинг умумий таҳрири остида сериянинг бешта китоби чоп этилган. Олимнинг 2010–2019 йилларда “Адабий жараёнда “Мом синдроми”, “Мутолаа ва идрок машқлари”, “Завқимдан бир шингил”, “Талқин имконлари”, “Адабий ўйлар”, “Назарий қайдлар”, “Adabiyot va b. haqida” номли китоблари чоп этилган.\nДилмурод Куронов таржима билан ҳам шуғулланиб, “Ғарб адабий- танқидий тафаккури тарихи очерклари” қўлланма-хрестоматиясида 15 га яқин олимларнинг асарлари унинг таржимасида берилган.\nД.Куронов раҳбарлигида 1 нафар фан номзоди, 4 нафар фалсафа доктори ва 2 нафар фан доктори тайёрланган.\nДилмурод Куронов 2009 йили “Илмий хабарнома – Научный вестник” журналини даврий нашр сифатида ташкил қилган ва 10 йилдан ортиқ вақт давомида журналнинг бош муҳаррири лавозимида ишлаб келмоқда.


"Барселона" Гризманни сотиб олиш фикридан қайтди » Navoiy viloyati Jismoniy tarbiya va sport boshqarmasi\nASOSIY » JAHON YANGILIKLARI » "Барселона" Гризманни сотиб олиш фикридан қайтди\nАвтор: admin от 26 март, раздел: JAHON YANGILIKLARI, просмотров 23\n"Барселона" клуби раҳбарияти жамоага "Атлетико" форварди Антуан Гризманни олиб келиш фикридан қайтди. Бу ҳақда Marca нашри хабар бермоқда.\nЭслатиб ўтиш лозимки, бундан аввалроқ каталонияликлар ёзги трансферлар даврида франциялик футболчини сотиб олишга яна бир бор уруниб кўришни режалаштираётгани ҳақида хабарлар тарқалган эди. Аммо, энди уларнинг режаси ўзгарди. “Барселона”нинг мавсумлар оралиғидаги асосий трансфер нишони эса “Айнтрахт” форварди Лука Йович ҳисобланади.\nТаъкидлаш лозимки “Барселона” спорт директори Эрик Абидаль кеча Евро-2020 саралаши доирасида бўлиб ўтган Португалия ва Сербия терма жамоалари ўртасидаги баҳсда Йовични кузатиш учун шахсан стадионга ташриф буюрди.\nМанба www.sports.uz сайтидан олинди


Норинкапа қишда музламоқда\nНаманган вилоятининг кўпгина қишлоқларида қиш кунлари хонадонларни иситиш учун газ, кўмир, ўтин етишмаслиги сабабли аҳоли ўртасида турли касалликлар кўпайиб бормоқда.\nНорин туманидаги Норинкапа қишлоғи аҳли Сиҳат-саломатлик йили (Ўзбекистонда 2005 йилга шундай ном берилган) ўзлари учун хайрли бошланмаганини айтмоқда.\nУларнинг сўзларига қараганда, қишли-қировли кунларда аҳоли хонадонларини иситишга ҳеч нарса йўқ. Ўтган йили қишлоқни ўз ҳисобидан газлаштириш учун аҳоли минг-минг сўмлаб маблағ сарфлаган бўлса-да, бунинг фойдаси бўлмади.\nНоринкапалик Дилбархон Орипованинг таъкидлашича, ўтган йили уйига газ қувури ўтказиш учун молини сотиб, 300 минг сўм сарфлаган. Ўн беш кун давомида газ келиб турган. Кейин эса ўчиб қолган. Бу йил аҳвол 2004 йилдагидан ҳам ёмон.\n“Сайлов арафасида - 8 декабрь куни қишлоқ фуқаролар йиғини олдида аҳоли йиғилиб, оқсоқолдан ҳокимият вакилларини чақиришни талаб қилди. Аҳоли агар қишлоқ газ билан таъминланмаса, ҳеч ким сайловда овоз бермаслигини айтди. Чунки аввалги депутат 5 йил давомида қорасини ҳам кўрсатгани йўқ”, - деди Д.Орипова.\n75 ёшли Ҳамроқул отанинг айтишича, Ўзбекистон Президенти Норинкапада бўлганида қишлоқни тўла газлаштиришга ваъда берган эди. Лекин бу ваъда бажарилмади. Ҳозир аҳоли тезак, ўтин, кепак ёқиб, уйларини иситишга ҳаракат қиляпти.\nҚишлоқ хонадонлари жуда совуқ бўлгани учун кўпгина фуқароларга касалликка чалинмоқда. Кўпчилик грипп билан оғриган.\n“Эзгулик” инсон ҳуқуқлари жамияти Норин тумани бўлими раиси Ҳошимжон Жамбуловнинг билдиришича, ҳуқуқ ҳимоячилари газ таъминоти борасида газ идоралари, ҳокимлик ва фуқаролар йиғинлари раҳбарлари билан суҳбатлашган. Улар бу масалани туман ёки вилоят миқёсида ҳал қилишнинг иложи йўқлигини, муаммони ечишга фақат ҳукуматгина қодирлигини айтган.


Энди уларни жиддий жазо кутмоқда! Катта...\nУшбу факт асосида қўзғатилган жиноий ишнинг, яъни Ўзбекистон Республикаси Жиноят кодексининг 164-моддаси 4-қисмининг («Босқинчилик») санкциясида 20 (йигирма) йилгача озодликдан маҳрум қилиш жазоси кўзда тутилган.\n«Тошкент шаҳар ИИББ, инсонпарварлик принципидан келиб чиққан ҳолда, жиноятга алоқадор шахсларга айбни бўйнига олиб, ички ишлар органларига келишларини таклиф қилган эди. Афсуски, жиноятга алоқадор шахслар жабрланувчиларга ўғирланган буюмларни қайтариб бериш, қилган ишларига пушаймон бўлиб, ички ишлар органларига ўз ихтиёрлари билан келиш имкониятини қўлдан бой беришди», деб хабар берди ИИББ матбуот хизмати.\n«Бунинг сабаби қўрқоқликми ёки Тошкент шаҳар ИИББ жиноят қидирув ходимларига ишонсизликми, балки улар бирор жойда «беркиниб» олиш умидида бўлганларми – буни энди аҳамияти йўқ. Гап шундаки, берилган вақт ичида жиноятга алоқадор шахслар уларга берилган имкониятдан фойдаланишмади. Афсус... Энди уларни жиддий жазо кутмоқда!», дейилади хабарда.\nУлар Яшнобод туманида яшовчи 29 ёшли Анвар Х., Шайхонтохур туманида яшовчи 54 ёшли Мирхомид А., Учтепа туманида яшовчи 44 ёшли Ботир М., Олмазор туманида яшовчи 39 ёшли Нажмитдин З.лардир.\nҚўлга олинганларнинг сўзларига қараганда, Тошкент шаҳар ИИББ интернетда айбни бўйнига олиб, идорага келиш ҳақидаги хабарни эълон қилганларидан кейин, улар орасида келишмовчилик юзага чиққан. Жиноятнинг икки нафар иштирокчилари қочишга улгуришган. Пойтахт ИИББ ходимлари бу шахслар қачон Қозоғистон Республикаси чегарасидан ўтганликлари ҳақида маълумотга эгалар. Тошкент шаҳар ИИББ ҳамда яқин ва узоқ давлатлар ходимлари орасида ҳамкорлик алоқалари ўрнатилган, шу сабабли гумонланувчи Шайхонтохур тумани, Ибн-Сино-1 массивида яшовчи 48 ёшли Урунбаев Мурод Абдурахманович, Яшнобод тумани, Мусаффо кўчасида яшовчи, 53 ёшли Мавлонов Бахтиёр Матёқуб ўғлининг қўлга олинишлари – вақт масаласидир.\n«Урунбаев М. ва Мавлонов Б.ларнинг қидирувига ёрдам берадиган маълумотларни яқин атрофдаги ички ишлар бўлимига, 102, 71-232-30-40, 71-232-40-50 рақамларига хабар қилишингизни сўраймиз. Жиноятга алоқадор шахсларни қўлга олишда фаол қатнашган фуқароларимизга миннатдорчилик билдирамиз. Батафсил маълумотлар видеолавҳада тақдим этилади», дейилади Тошкент шаҳар ИИББ хабарида.\nқидирув ўғирлик сейф\nҲуқуқ 24/04, 22:06\nНаманганда тошкентлик меҳмоннинг пуллари ўғирланди\nҲодиса 14/04, 12:55


Бош саҳифа / Маданият / “Ўзбекнаво” эстрада бирлашмаси ташаббуси билан маҳ...\n“Ўзбекнаво” эстрада бирлашмаси ташаббуси билан маҳаллий каналлар эфирида 25 та клип намойиш этилмайди\n“Ўзбекнаво” эстрада бирлашмаси ташаббуси билан маҳаллий каналлар эфиридан умумий талабларга мос келмаган 25 та клип олиб ташланди. Пойтахтимизда ўтказилган навбатдаги матбуот анжуманида шу ҳақда сўз юритилди.\nМазкур анжуманда яна машҳур ашулаларнинг маъносиз ва нотўғри тузилган матнлари бўйича масалалар кўтарилди. Хусусан, яқинда хонанда Муниса Ризаева ижросидаги “Сакраменто” композициясининг сўзи, шунингдек, яқинда Ўзбекистонда хизмат кўрсатган артист унвонига сазовор бўлган хонанда Зиёданинг янги қўшиғи муҳокама қилинди. Анжуманда ижрочиларнинг ушбу ёки бошқа композицияларини маъқуллаган ёки аксинча ман қилиши керак бўладиган бадиий кенган тузиш лозимлиги ҳақида гапирилди. “Ўзбекнаво” эстрада бирлашмаси ходимлари томонидан телеканаллар эфирларидан ўзбек менталитетига тўғри келмаган 25 та клип олиб ташланди.\n“Ўзбекнаво” эстрада бирлашмаси вакиллари, ёзувчилар уюшмаси, композиторлар ва ушбу соҳадаги бошқа етакчи мутахассисларнинг фикрича, буларнинг барчасига тўйлар сабабчи бўлмоқда. Таъкидланишича, улар сабабли ўзбек маданияти “айнимоқда”. Шунингдек, нафақат тўйларни ўтказилиши балки овоз ёзувчи студиялар фаолиятини ҳам назорат остига олиниши таклифи билдирилди. Мутахассислар ижрочиларни рағбатлантиришни Ватанга бўлган муҳаббатни ифодалайдиган куй-қўшиқларни яратишда уларга грантлар тақдим этиш йўли билан амалга оширишни таклиф этишди. Қонун йўли билан фонограммада ижро этишни тақиқлаб, жонли ижро масаларини ҳал этиш лозимлиги қайд этилди.


Ўзбекистонда ҳавонинг сезиларли совиши кутилмоқда - UzNews.uz\n24 сентябрь, 11:40 772 0\nСиноптиклар дам олиш кунлари кутилаётган об-ҳаво прогнозини маълум қилди. Айрим ҳудудларда ёмғир ёғиши мумкин.\nЎзгидромет хабарига кўра, 24-25 сентябрь кунлари Ўзбекистонда қуёшли ва жуда илиқ об-ҳаво сақланиб туради. Кундузи ҳарорат +32...+34 даражагача кўтарилади, бу ушбу кунлар меъёридан 4-6 даража юқори ҳисобланади.\n26 сентябрь куни республика ҳудудининг катта қисмида илиқ ҳаво массаларининг кириб келиши сақланиб туради, кечаси ҳарорат +15...+17 даражани, кундуз куни +35...+37 даражани ташкил этади.\nЯкшанба куни республиканинг шимолий ҳудудларига Волгабўйи ҳудудларидан салқин ҳаво кириб келиши бошланади. Кечга томон Қорақалпоғистонда ва Хоразм вилоятининг баъзи жойларида бироз ёмғир ёғиши мумкин. Ҳаво ҳарорати кечаси +7...+12 даражагача, кундуз куни +20...+25 даражагача пасаяди.\nДушанба куни салқин ҳаво Ўзбекистоннинг барча ҳудудига тарқалади. Республика бўйича ҳарорат фони кескин пасаяди ва ҳафтанинг биринчи ярми давомида кундуз кунги ҳаво ҳарорати +23...+27 даража, кечаси +12...+15 даража атрофида бўлади.\n26-27 сентябрь кунларида салқин ҳаво массасининг кириб келишида булутли қатламлар кўпаяди ва баъзи жойларда шамол 15-20 м/с гача кучаяди. Ҳафтанинг иккинчи ярмида ҳаво ҳароратининг янада пасайиши кутилмоқда.\n14 октябрь, 15:30 666 0\n15 октябрь, 13:10 541 0\n14 октябрь, 16:47 392 0


АҚШ Афғонистонга ташлаган йирик бомба нимаси билан ўзига хос?\n19:31 / 14.04.2017\nАҚШ ҳарбий-ҳаво кучлари Афғонистонда ИШИДга қарши қўлланган энг катта ноядровий бомба GBU-43’нинг синови видеосини 13 апрелда твиттерда жойлаштирди. Бомба кластерли нишонлар, жумладан ер остида жойлашган бункерлар, туннелларга қарши айниқса самарали қурол ҳисобланади. Қачондир жангда қўлланган энг катта ноядровий бомба ИШИД жангарилари томонидан қўлланувчи ғорлар ва туннеллар тармоғи устидан ташланди. Пентагон вакили Адам Стампнинг маълум қилишича, бомба Покистон билан чегарадош Нангарҳор вилоятининг Ачин туманига МС-130 самолётидан ташланди. Бомбанинг оғирлиги 9797 кг ни ташкил қилади.\nБу турдаги бомбани Ироқдаги уруш вақтида қўллаш режалаштирилган, бироқ иш бунгача бормаган. Reuters ахборот агентлигининг маълум қилишича, АҚШ бундай кучдаги бомбани жанговар шароитларда илк бор қўллади.\nХўш, ушбу бомба нима билан ўзига хос?\nНорасмий номи "барча бомбаларнинг энаси" – МОАВ (Mother of all bombs) бўлган ушбу бомба фугас авиабомбаси саналиб, 2002-2003 йилларда АҚШда яратилган. Бомбанинг узунлиги 9,17 метрни, диаметри 102,9 см ни, оғирлиги 9,5 тоннани ташкил қилади. Бомба оғирлигининг 8,4 тоннаси Австралияда ишлаб чиқарилган Н-6 портловчи моддасига тўғри келади. Бу модда гексоген, тротил ва алюмин кукунидан иборат бўлиб, ушбу моддани тротилдан 1,35 марта кучлироқ қилади. Бомбанинг портлаш кучи тротил эвивалентида 11 тоннани, таъсир доираси 140 метрга яқинни ташкил қилади.\nБомбада инерциал ва сунъий йўлдош навигацияси тизимларига эга KMU-593/B нишонга олиш тизими қўлланган. MOAB самолёт ичидаги платформага ўрнатилади. Платформа парашют ёрдамида тортилиб, самолёт орқасидаги люкдан ташланади. Сўнгра бомба тезликни йўқотмаслик учун платформа ва парашютдан ажралиб, мустақил равишда нишон томон йўналади.\nБаъзи маълумотларга кўра, Россия ҳарбий-ҳаво кучлари ихтиёрида юқори кучдаги авиацион вакуум бомба (АВБПМ – Авиационная вакуумная бомба повышенной мощности) мавжуд бўлиб, у "барча бомбаларнинг отаси" деб ҳам аталади. Бу бомба дунёдаги энг кучли ноядровий жанговар снаряд ҳисобланади. MOABга нисбатан бу бомбанинг оғирлиги камроқни ташкил қилади, бироқ нанотехнологиялар қўлланиши ҳисобига 4 марта кучлироқдир ва бир вақтнинг ўзида МОАВдан 20 марта каттароқ майдонга шикаст етказиши мумкин. Махфийлик нуқтаи назаридан, ушбу бомбанинг кўп кўрсаткичлари номаълумлигича қолмоқда.\nРоссия қуролли кучлари бош штаби бошлиғи ўринбосари Александр Рукшиннинг айтишича, Россия бомбасининг синовлари уни самарадорлик ва имкониятлар бўйича ядровий снарядга қиёслаш мумкинлигини кўрсатган. Шу билан бирга, бу бомба ядровий бомбадан фарқли ўлароқ, атроф-муҳитни ифлослантирмайди.


ХАЛҚАРО ПРЕСС КЛУБ ИЖОДКОРЛАРИ ФОРИШ ТУМАНИДА БЎЛДИ » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » ХАЛҚАРО ПРЕСС КЛУБ ИЖОДКОРЛАРИ ФОРИШ ТУМАНИДА БЎЛДИ\n26 апрель 2020 йил\nЖамиятимиз ҳаётидаги муҳим воқеалар ва муаммоларни омма ўртасида кўтариб чиқаётган халқаро пресс клубнинг фаолиятидан барчамиз хабардормиз.\nХалқаро пресс клубнинг навбатдаги сонига тайёргарлик жараёнида журналист Ғулом Самадов бошчилик бир гуруҳ ижодкорлар туманимизга ташриф буюриб, амалга оширилаётган ўзгариш ва янгиланишлар билан яқиндан танишиб, тасвирга олдилар.\nИжодкорлар дастлаб «Хонбанди» маҳалласи ҳудудидаги узумчиликка ихтисослашган «Лаззат Кафолат» агрокластерида бўлиб, ток қаламчалар экиш, ёшларни иш билан таъминлаш борасидаги ишлар ва янгиликлар билан атрофлича танишдилар.\nШундан сўнг туманимиз ҳудудида табиий ҳолда ўсаётган ва бугунги кунда фармоцевтика саноатида кенг қўлланилаётган адрасмоннинг табиий ўсиш жараёни ҳам тасвирга олинди.\nХалқаро пресс клуб аъзолари «Лаззат Кафолат» агрокластерида плёнка остида 130 гектар ерда помидор етиштиралётгани катта қизиқиш уйғотди. Ҳақиқатдан ҳам бугун бу ерда етиштирилаётган экин ҳар қандай кишини кўзини қувонтиради. Даланинг ўзида ишчилар билан мулоқот ҳам ўтказилди.\nШундан сўнг ижодкорлар «Хонбанди» маҳалласидаги ковулни йиғадиган, саралаб қайта ишлайдиган «O`RMONCHA CAPERS» хусусий корхонасига ташриф буюришди. Бу корхона ўтган йил ташкил этилган бўлиб, туманимизда табиий ҳолда ўсувчи ковул тугунчаларини йиғади. Уни тозалаб, саралаб, бочкаларга тузлаб жойлайди ҳамда маҳсулотни Туркия, Италия, Испания давлатларига экспорт қилмоқда.\nТашриф жараёнида ижодкорлар «Лаззат Кафолат» агрокластерида Хитой технологияси асосида томат ҳамда балиқ маҳсулотларини қайта ишловчи корхонасида ҳам бўлишиб, бу ердаги ишлаб чиқариш жараёни билан яқиндан танишишди.


" Эрон шаҳидлар фонди" раиси Суриядан қайтган ўлик аскарлари сони ҳақида маълумот берди\nБОШ САҲИФА / Яқин Шарқ / " Эрон шаҳидлар фонди" раиси Суриядан қайтган ўлик аскарлари сони ҳақида маълумот берди\n632 маротаба ўқилди\nЭрон расмийларига кўра Сурияга мужоҳидлар қаршисига жанг қилишга юборилган аскарларнинг ўлганлари сони сўнги 6 ой ичида 1000 дан ошган.\n"Эрон шаҳидлар фонди" ташкилотининг раҳбари Муҳаммад Али сўзарига кўра ''Reuters'' ахборот агентлигига берган маълумотига кўра Суриядан Эронга шу кунга қадар мингдан ошиқ Эрон аскарларининг ўлик жасадлари келтирилган.\nБугунги кунимизда золим Асад режимига ёрдамга юборилган ва мужоҳидларга қарши жангларга қўйилган Эрон аскарларининг ватанларига соғ омон қайтиишлари нодир ҳолатга айланган.\nСўнги тўрт ой ичида Суриядан ватанига ўлик жасадлари қайтган Эрон аскарларининг сони 600 дан ошгани бу сўзимизни тасдиқлайди.\nВатанига ўлик жасадлари қайтаётган Эрон аскарларининг аксари Суриянинг Ҳалаб шаҳрида мужоҳидлар тарафидан ўлдирилгандир.\nБелгилар : " - Эрон - шаҳидлар - фонди" - раиси - Суриядан - қайтган - ўлик - аскарлари - сони - ҳақида - маълумот - берди -\nБугун сайтимизга кирганлар : 498\nЖаъми сайтимизга кирганлар : 4665057


Сербия тарихида илк бор ҳижобли аёл парламентга сайланди - Hidoyat.uz\nАсосий саҳифа Янгиликлар Дунё янгиликлари Сербия тарихида илк бор ҳижобли аёл парламентга сайланди\nЧоп этилди Avgust 7, 2020 Сербия тарихида илк бор ҳижобли аёл парламентга сайландиda fikr bildirishni o'chirish\nМисала Праменкович Сербия тарихидаги парламент аъзосига айланган биринчи ҳижобли аёлга айланди. Бу ҳақда Islam.ru нашри хабар тарқатди.\nПраменкович Адолат ва келишув партиясидан рўйхатда учинчи рақам остида парламентга сайланди. Мазкур партияга Сербиянинг собиқ муфтийси Муамер Зукорлич раҳбарлик қилади.\nПарламент аъзосига айланган муслима Ғози Иса-бек мадрасасида Исломий фанлардан дарс беради.\n«Бизнинг депутатлар олдинги мандатда бошлаган ишларни давом эттиришни истаймиз. Биз барқарор партияга айланиб боряпмиз. Шахсан мен айниқса аёллар ва болалар ҳуқуқлари, оиланинг даражаси ва унинг қадри учун курашмоқчиман», – дея таъкидлади Праменкович.\nУнинг сиёсатга кириши мусулмон аёлларни қолоқ дея фикрлайдиганларга қарши туриш имконини беради. «Бу каби фикрлайдиганлар ва турли стереотип эгалари мусулмон аёллар ҳақида аслида билмайдилар», – деди илк бор Сербия парламентига ҳижоб билан кирувчи аёл.\nОлхўрили пирог рецепти


Инша Аллоҳ сўзи немис изоҳли луғатига киритилди\n19:05 / 07.01.2020 2105 pdf Ўқиш режими + -\nГерманиянинг энг муҳим ва кенг қамровли луғати Duden веб-сайтида Инша Аллоҳ сўзи немис тилида «inschallah» сифатида берилган. Бу ҳақда qalampir.uz хабар беради.\nМусулмонларнинг кундалик ҳаётида энг кўп қўлланиладиган Инша Аллоҳ сўзи немис изоҳли луғатидан ўрин олди.\nУшбу сўзнинг маъноси изоҳли луғатда «Аллоҳ истаса» дея ифодаланган.\nҚайд этилишича, бу сўз араб тилидан кириб келган бўлиб, мусулмонлар орасида жуда кўп ишлатилади.\nУшбу сўз Dudenнинг босма луғатига киритилиши юзасидан аниқ маълумотлар ҳозирча мавжуд эмас.\nФарзанд зинҳор ота-онанинг ғазабини чиқармаслиги лозим\n17:05 / 07.01.2020 1177\n08:01 / 08.01.2020 745\n.Ҳилол, нашриётматбааси ҳамда Ислом.уз портали жамоаси Самарқанд шаҳар бош имомхатиби вазифасида ишлаб келган Нуриддинхон Исломовнинг вафоти муносабати билан давоми...\n265 10:51 / 23.09.2020\nМисрда Қуръон ўқитувчилари учун махсус курслар ташкил этилади\nМисрнинг Вақф вазирлиги жорий йилнинг 19 январидан мамлакатнинг турли ҳудудларида Қуръони карим бўйича сабоқ берадиган ўқитувчиларнинг малакасини ошириш бўйича давоми...\n1789 14:00 / 09.01.2019\n1777 05:32 / 22.09.2018\nҚуддус “Ислом маданиятининг абадий пойтахти” деб эълон қилинди\nБаҳрайн пойтахти Манамада бўлиб ўтган Ислом бирлиги ташкилотининг маданият вазирлари йиғилиши якунида Қуддус шаҳрини Ислом маданиятининг абадий пойтахтиrdquo давоми...\n1922 11:32 / 03.12.2018


Ахборотнома: Дастур ҳақида маълумот | LABOR-MIGRATION\nАхборотнома - Дастур ҳақида маълумот\n«Ягона миллий меҳнат тизими» ахборот тизими доирасида ишга туширилган «labor-migration» дастурий мажмуа тўғрисида\n2019 йил 20 августидаги “Хорижда вақтинчалик меҳнат фаолиятини амалга ошираётган Ўзбекистон Республикаси фуқаролари ва уларнинг оила аъзоларини ҳимоя қилиш кафолатларини янада кучайтириш чоралари тўғрисида”ги Президент фармонининг 10-бандига биноан яратилган “labor-migration” дастурий таъминоти қуйидагиларни ўз ичига олади:\nвақтинчалик чет элда ишлаш истагида бўлган фуқаролар учун чет эл давлатида бўлиш қоидалари, яшаш ва меҳнат шароитлари, ишлаш давлатида ижтимоий ва уй таъминоти, хорижий иш берувчилар билан меҳнат шартномалари тузишнинг ҳуқуқий жиҳатлари, шунингдек қонунда белгиланган молиявий қўллаб-қувватлаш чоралари тўғрисидаги маълумотларни онлайн режим орқали тақдим этиш;\nТашқи меҳнат миграцияси агентлиги ва хусусий бандлик агентликлари фаолияти тўғрисида, шу жумладан улар кўрсатадиган хизматларнинг турлари ва харажатлари, хорижий иш берувчилар таклиф этган бўш иш ўринлари, шунингдек ушбу иш жойларига ишга жойлашиш тартиби тўғрисида маълумотларни тақдим этиш;\nЎзбекистон Республикаси фуқароларининг чет элда вақтинчалик меҳнат фаолиятини амалга ошириш билан боғлиқ жараёнлар, шу жумладан касб-ҳунарга ўқитиш ва қайта тайёрлаш ва малакасини ошириш, олинган молиявий ёрдам чоралари, кўрсатилаётган ҳуқуқий ва ижтимоий ёрдам, хорижий иш берувчилар билан тузилган меҳнат шартномалари тўғрисида маълумотларнинг мониторинги;\nЧет элда қийин вазиятга тушиб қолган ва ёрдамга муҳтож бўлган меҳнат муҳожирлари томонидан аризаларни масофадан туриб юбориш имконияти;\nМеҳнат муҳожирлари, уларнинг бандлик жўғрофияси, фаолият йўналишлари ва турлари тўғрисидаги маълумотлар базасини шакллантириш;\nЮқоридаги маълумотларга биноан қуйидаги вазифалар бажарилди:\nА) Хорижда вақтинчалик меҳнат фаолиятини амалга ошираётган Ўзбекистон Республикаси фуқароларининг аризалари қабул қилинди;\nБ) Хорижда вақтинчалик меҳнат фаолиятини амалга ошириш истагини билдирган фуқароларнинг анкеталари (резюме) қабул қилинади;\nВ) хорижий давлат муассасаларининг расмий веб-сайтларидаги меҳнат масалалари бўйича маълумотлари жойлаштирилди;\nГ) Хорижда вақтинчалик меҳнат фаолиятини амалга ошираётган ҳамда хорижда вақтинчалик меҳнат фаолиятини амалга ошириш истагида бўлган фуқаролар учун ҳуқуқий маълумотлар жойлаштирилди;\nД) Фуқароларнинг уюшган тарзда чиқиб кетишига ёрдам берадиган медиа-файллар жойлаштирилган;\nЕ) Тақдим этиладиган хизматлар рўйхати жойлаштирилди;\nЁ) имтиёзли хизматлар рўйхати батафсил тавсифда жойлаштирилди;\nЖ) бўш иш ўринлари рўйхати эълон қилинди;\nЗ) Россия Федерацияси Меҳнат ва аҳоли бандлиги федерал хизматининг "РАБОТА В РОССИИ" бутун Россия бўш иш ўринлари маълумотлар базаси (trudvsem.ru) билан “labor-migration” дастури интеграциялаштирилган.\n"Бэк(хизмат) - қисм"\nТММА минтақавий филиаллари;\nРеспублика бўйича барча Аҳоли бандлигига кўмаклашиш марказлари;\nТММАнинг хорижий ваколатхоналари;\nТММА Салоҳиятли иш берувчиларни излаш ва хусусий бандлик агентликлари билан ўзаро ҳамкорлик бошқармаси;\nТММА Ташкилий ишга жойлаштириш бошқармаси;\nТММА Меҳнат мигрантларини жўнаб кетишдан олдинги кўниктириш ва касбга тайёрлаш бошқармаси;\nТММА Хориждаги меҳнат мигрантларини ижтимоий ҳимоя қилиш ва моддий ёрдам кўрсатиш бошқармаси;\nТММА Хориждаги меҳнат мигрантларини ҳуқуқий ҳимоя қилиш бошқармаси;\nТММА Минтақавий филиалларда кўрсатилаётган хизматларни ривожлантириш ва мониторинг қилиш бошқармаси;\nХусусий бандлик агентликлари фаолиятини лицензиялаш ва мониторинг қилиш бошқармаси;\nХусусий бандлик агентликлари;\nТемир йўл транспорти операторлари;\nТММА минтақавий филиаллари:\nА) Меҳнат мигрантини дастурий таъминот базасида рўйхатдан ўтказиш;\nБ) Меҳнат мигрантининг имтиёзли чипта сотиб олишга берган аризасини рўйхатдан ўтказиш (ҳаво йўлллари, темир йўл, автобус);\nВ) Меҳнат мигрантининг суғурта полисини сотиб олиш учун аризасини расмийлаштириш (ҳаёт ва соғлиқни сақлаш);\nГ) Меҳнат мигрантининг кредит олиш учун аризасини расмийлаштириш;\nД) Меҳнат мигрантининг имтиёзли уй-жой олиш учун вилоят комиссияларига ариза бериши ва «Тасдиқнома» олиши учун аризасини рўйхатдан ўтказиш;\nЕ) Меҳнат мигрантининг касб-ҳунар ва чет тилларига ўқитиш учун аризаларини расмийлаштириш;\nЁ) Меҳнат мигрантининг "Меҳнат мигранти ягона маълумотлар базасида" рўйхатдан ўтишини таъминлаш;\nЖ) Меҳнат мигрантининг "Ягона Миграция марказларининг" хизматларга буюртмасини рўйхатдан ўтказиш;\nЗ) Чет элда вақтинча меҳнат фаолияти билан шуғулланувчи фуқароларга ёрдам бериш учун аризаларни расмийлаштириш;\nИ) Барча турдаги хизматларнинг реал вақт режимида ҳисоботини юритиш.\nАҳоли бандлигига кўмаклашиш марказлари:\nА) Меҳнат мигрантининг касб-ҳунарга ўқитиш ва чет тилларини ўқитиш учун аризаларини расмийлаштириш;\nБ) Меҳнат мигрантининг "Меҳнат мигранти ягона маълумотлар базасида" рўйхатдан ўтишини таъминлаш;\nВ) Чет элда вақтинча меҳнат фаолияти билан шуғулланувчи фуқароларга ёрдам бериш учун аризаларни расмийлаштириш;\nГ) Барча турдаги хизматларнинг реал вақт режимида ҳисоботини юритиш.\nТММАнинг хорижий ваколатхоналари:\nБ) Меҳнат мигрантининг имтиёзли уй-жой олиш учун вилоят комиссияларига ариза бериши ва «Тасдиқнома» олиши учун аризасини рўйхатдан ўтказиш;\nВ) Меҳнат мигрантининг "Меҳнат мигранти ягона маълумотлар базасида" рўйхатдан ўтишини таъминлаш ва уларни иш берувчиларга тақдим этиш;\nГ) Чет элда вақтинча меҳнат фаолияти билан шуғулланувчи фуқароларга ёрдам бериш доирасида аризаларини расмийлаштириш;\nД) Барча турдаги хизматларнинг реал вақт режимида ҳисоботини юритиш.\nТММА Салоҳиятли иш берувчиларни излаш ва хусусий бандлик агентликлари билан ўзаро ҳамкорлик бошқармаси:\nА) Дастурий таъминот базасида салоҳиятли хорижий иш берувчиларни рўйхатдан ўтказиш;\nБ) Салоҳиятли хорижий иш берувчилар томонидан таклиф этилаётган мавжуд бўш иш ўринларини киритиш ва янгилаш;\nВ) "Меҳнат мигранти ягона маълумотлар базаси"да мавжуд бўш иш ўринларига мослиги ва уларнинг имкониятлари ҳамда ўзаро боғлаш масалаларини мониторингини олиб бориш;\nТММА Ташкилий ишга жойлаштириш бошқармаси:\nА) "Меҳнат мигранти ягона маълумотлар базаси"даги мавжуд иш қидирувчилар билан ишлаш ва уларнинг имкониятлари мониторингини олиб бориш;\nБ) Салоҳиятли хорижий иш берувчиларнинг реестри билан ишлаш;\nВ) "Меҳнат мигранти ягона маълумотлар базаси"да мавжуд бўш иш ўринларига мослиги ва уларнинг имкониятлари ҳамда ўзаро боғлаш масалалари мониторингини олиб бориш;\nГ) Салоҳиятли хорижий иш берувчилар билан иш қидирувчилар ўртасида суҳбат-танловларни ўтказиш учун иш қидирувчиларни рўйхатдан ўтказиш;\nД) "Меҳнат мигранти ягона маълумотлар базаси"да рўйхатдан ўтган иш қидирувчиларга маълумотлар ва бошқа тегишли хабарларни СМС-хабар тарзида юбориш.\nХусусий бандлик агентликлари фаолиятини лицензиялаш ва мониторинг қилиш бошқармаси:\nА) ХБАлар фаолиятини мониторинг қилиш;\nБ) ХБАлар томонидан тақдим этилган хорижий иш берувчилар реестрини кўриш;\nВ) ХБАлар томонидан тақдим этилган хорижий иш берувчиларнинг мавжуд бўш иш ўринларини кўриш;\nГ) ХБАлар фаолиятининг барча турдаги хизматларнинг реал вақт режимида ҳисоботини юритиш.\nТММА Меҳнат мигрантларини жўнаб кетишдан олдинги кўниктириш ва касбга тайёрлаш бошқармаси:\nА) Хорижий тиллар ва касбий таълим олишни истаган фуқароларни рўйхатини шакллантириш ва улар билан ишлаш;\nБ) Ўқув марказларининг дастурий таъминот базасида рўйхатдан ўтказиш ва реестрини шакллантириш;\nВ) дастурий таъминот базасидаги мавжуд ўқув йўналишларини рўйхатга олиш ва расмийлаштириш;\nГ) Хорижий тилларни ва касбий таълим олишни истаган фуқароларни ўқув йўналишлари ва йўналтирилган ўқув марказлари бўйича рўйхатини юритиш;\nА) Имтиёзли чипталарни олиш учун аризаларни тасдиқлаш;\nБ) Барча турдаги хизматларнинг реал вақт режимида ҳисоботини юритиш.\nТемир йўл транспорти ташувчиси:\nА) Имтиёзли суғурта полисини олиш учун аризаларни тасдиқлаш;\nХусусий бандлик агентликлари:\nА) Иш қидирувчиларни “labor-migration” дастурий таъминот базасида рўйхатдан ўтказиш;\nБ) Хорижий иш берувчиларни “labor-migration” дастурий таъминот базасида рўйхатдан ўтказиш;\nВ) Хорижлик иш берувчилар томонидан тақдим этилган мавжуд бўш иш ўринларини киритиш ва янгилаш;\nГ) Маслаҳат хизматларини рўйхатдан ўтказиш;\nД) Ўзбекистон ҳудудидаги ишга жойлаш хизматларини рўйхатдан ўтказиш;\nЕ) Ўзбекистон Республикаси фуқароларини чет элда иш билан таъминлаш хизматларини рўйхатдан ўтказиш;\nЁ) Барча турдаги хизматларнинг реал вақт режимида ҳисоботини юритиш.\nҲозирда “labor-migration” дастурий таъминот тўпламининг барча функциялари ишга тўлиқ туширилган:\n- меҳнат мигрантлари тўғрисидаги маълумотлар базаси шакллантирилган;\n- имтиёзли чипталарни тақдим этиш хизматлари йўлга қўйилган;\n- имтиёзли суғурта полисини тақдим этиш хизматлари йўлга қўйилган;\n- имтиёзли кредит бериш хизматлари йўлга қўйилган;\n- имтиёзли уй-жой олиш учун вилоят комиссиясига тақдим этиш учун "Тасдиқнома"ни тақдим этиш хизматлари йўлга қўйилган;\n- Касбий таълим олиш ва чет тилларини ўқитишни истаган фуқароларни йўналтириш хизматлари йўлга қўйилган;\n- "Ишчиларнинг маълумотлари ягона базаси" шакллантирилган;\n- чет элда вақтинча меҳнат фаолияти билан шуғулланувчи фуқароларга ёрдам бериш хизматлари йўлга қўйилган;\n- Фуқароларни "Ягона миграция марказига" юбориш хизматлари йўлга қўйилган.\n“labor-migration” дастурида ўзгаришлар:\n1.Бош саҳифада геокарта маълумоти мавжуд. Ушбу геокарта орқали кўрсатилган хизматлар сонини вилоятлар кесимида олиш имкони яратилган.\nБўш иш ўринлари блоки яратилди ва ўз ичига қуйидаги функцияларни қамраб олган:\nТашқи меҳнат миграцияси агентлиги тақдим этган бўш иш ўринлари тўғрисида маълумот олиш имкони яратилди;\nТашқи меҳнат миграцияси агентлиги иш берувчилар реестри жойлаштирилди;\nРоссия Федерациясининг Меҳнат ва бандлик федерал хизмати тақдим этган бўш иш ўринлари дастурига интеграция қилинди ва маълумот олиш имкони яратилди.\nМаълумотнома блоки яратилди ва ўз ичига қуйидаги функцияларни қамраб олган:\nТашқи меҳнат миграцияси агентлиги ҳамкорликда тақдим этган ўқув йўналишлари реестри қўйилди;\n“labor-migration” дастурий тизимидан рўйхатган ўтган фуқаролар бўйича ҳисобот;\n“labor-migration” дастурий тизимидан рўйхатдан ўтган хизматлар бўйича ҳисобот;\nКўп учрайдиган саволлар ва жавоблар;\nРоссия Федерациясининг меҳнат бозори анализи;\nЎзбекистон Республикаси Марказий банкининг хорижий валюталарнинг сўмга нисбатан расмий курслари.\n2022-07-06 09:32:31 550


Тожикистонда ОИТСдан 33 киши ўлди\n28 январ 2021, Тошкент вақти: 01:51\nҲабибулло Ботиров Май ойининг ҳар учинчи якшанбасида жаҳонда ОИТС касаллигидан вафот этганлар халқаро кунига бағишланган тадбирлар бўлиб ўтади. Тожикистонда ҳам айни шу касалликдан ўлган 33 киши хотирланди.\nМазкур сана муносабати билан Душанбедаги Абу Али ибн Сино номидаги майдонда “Гули сурх” ва ОИТСнинг олдини олишга қаратилган лойиҳалар бўйича ишлаётган ноҳукумат ҳамда халқаро ташкилотлар бир неча тадбирлар ўтказди. Тадбир якунида ОИТСдан вафот этганлар хотираси бир дақиқа сукут сақлаб ёдга олинди.\nТожикистон ОИТСга қарши кураш маркази директори Аъзамжон Мирзоев ОИТВни юқтирган кишилар сони бўйича Душанбе шаҳри бошқа минтақалардагига қараганда биринчи ўринда туришини, шунинг учун бу касалликдан ўлганларнинг аксарияти пойтахтдан эканини билдирди.\n“ОИТВ ва ОИТС биринчи марта аниқланган 1991 йилдан бери ўтган давр мобайнида Тожикистонда 33 киши вафот этди. Бу касалликка чалинганларнинг 70 фоизи наркотик моддаларни қон томирига юбориш орқали истъмол қилган. Шу туфайли улар орасида ўлим ҳолатлари кўп учрамоқда. Аслида шу вақтгача икки бемор ОИТСдан ўлгани факти расман тасдиқланган. Балки бундай ҳолатлар кўпроқдир, лекин улар ташхисдан ўтказилмагани учун аниқ маълумотга эга эмасмиз”, - деди А.Мирзоев.\nОИТВдан ўлганларнинг кўплари сил касаллигига чалинган бўлиб, уларда бу хасталикка нисбатан иммунитет сусайган.\nА.Мирзоев тадбирга тўпланган ёшларга ОИТВга чалиниш сабаблари ва унинг оқибати ҳақида гапириб, шу вақтгача бу вирусни кўпроқ гиёҳвандлар юқтирган бўлса, кейинги пайтларда жинсий алоқа орқали орттираётганлар кўпайиб бораётганини қайд этди. Унинг сўзларига кўра, Душанбе шаҳрининг ўзида 190 киши ОИТВни юқтирган. Кейинги тўрт ой ичида пойтахтнинг ўзида 19 кишидан шундай вирус топилган.\nА.Мирзоевнинг айтишича, Россияга мардикорликка бориб келганлар орасида турли юқумли касалликлар, жумладан, ОИТВга чалинганлар кўпаймокда.\nТожикистонда жорий йил январдан буён ОИТВ ва ОИТСга чалинган 38 киши аниқланди. Бу ўтган йилнинг шу даврига нисбатан 1,7 баравар кўпдир. ОИТСга қарши кураш маркази маълумотларига кўра, ҳозир мамлакатда мазкур хасталикни юқтирган 544 бемор расман рўйхатга олинган. Бироқ норасмий ҳисоб-китобларга бўйича республикада ОИТВга чалинган беморлар сони 7 минг экани айтилади.\nОИТСдан ўлганлар хотираси учун ўтказилган тадбир ташкилотчиларидан бири “Гули сурх” ноҳукумат ташкилоти раиси Севара Комилованинг билдиришича, шу сана муносабати билан ўтказилган тадбирда ўтган йили вафот этган 26 ёшли жувон ва 24 ёшли йигит хотираси учун иккита кабутар ва пуфаклар учирилган. “Тамға ва камситиш” номли саҳна асари намойиш этилган.\nХотира кунида иштирок этган ёшлар ана шундай тадбирларнинг тарбиявий аҳамияти катта экани, бундай саҳна кўринишлари бошқа жойларда ҳам намойиш этилиши мақсадга мувофиқлигини айтди.\nОИТСдан ўлганлар хотираси халқаро куни 1983 йилдан бери нишонланади. Жаҳон соғлиқни сақлаш ташкилоти маълумотларига кўра, ҳозир дунёда қирқ миллион киши ОИТВ билан яшамоқда. 20 йилдан кўпроқ вақт ичида 22 миллион киши, жумладан, бир ярим миллион бола шу касаллик туфайли ҳаётдан кўз юмган.


05 март 2021, Тошкент вақти: 18:11\nАҚШ вице-президенти Майк Пенс Европа кенгаши президенти Дональд Туск билан 20 февралда Брюсселда учрашди.\nПенс ўз навбатида Россиянинг “халқаро чегараларни куч ёрдамида қайта қайчилаб чиқишга” уринаётганига жавобан АҚШ европаликларни қўллаб-қувватлашда собит бўлажагига ишонтирди.\n“Қўшма Штатлар президент Трампнинг кўрсатмасига биноан Россияни жавобгарликка тортишга уринишларини давом этаётган бир пайтда биз, шунингдек, Россия билан янги мулоқот учун янги усулларни излаймизки, уларни президент Трампнинг фикрича, топса бўлади”, деди Майк Пенс.\nДональд Туск Майк Пенс билан учрашувдан сўнг қилган чиқиши чоғида ЕИ шу пайтгача бўлганидек, Вашингтоннинг яхлит Европа ғоясини қўллаб-қувватлашига ишонишини билдирди.\nБоюсселда Пенс ЕИ ва НАТО лидерларига АҚШ ўзининг Европадаги иттифоқчиларига содиқлигини тасдиқлади. Вице президентга кўра, АҚШ Европа давлатларининг суверенитети ва ҳудудий яхлитлигини ҳимоялаш учун қаттиқ туради. Унинг сўзларига кўра, Россиянинг халқаро чегараларни куч ёрдамида қайта қайчилаб чиқишга уринаётганига жавобан Польша ва Болтиқбўйи давлатларида НАТОнинг ҳозирлиги доирасида қўллаб-қувватлаш давом эттирилади.\nУкраина масаласига тўхталган Пенс Қўшма Штатлар Россиянинг жавобгарликка тортилишига эришиш йўлидаги уринишларини давом эттиради ва Россиянинг Украина шарқида зўравонликни деэскалация қилиш бўйича Минск келишувларини ҳурмат қилишини талаб қилади.\nПэнс Брюсселда ЕИ ташқи сиёсат идораси раҳбари Федерика Могерини, Европа кенаши президенти Дональд Туск, Еврокомиссия президенти Жан-Клод Юнкер ва НАТО бош котиби Йенс Столтенберглар билан учрашди.\nПенс: АҚШ НАТОнинг буюк иттифоқчиси бўлиб қолади


Япония | «Умид» ИДУМ\nМактаб формаси қачон пайдо бўлган деган саволга тарихчилар икки хил жавоб беришади. Бир гуруҳи қадимги Грецияда деса, яна бир гуруҳи қадимги Ҳиндистонда деган фаразни илгари суришади. Аммо шуниси аниқки, ҳозирги кунда дунёнинг барча мамлакатларида ўқувчилар мактабга махсус формаларда боришади. Ўхшаш…\n06.01.2017 Чет эл таълим тизими Фикр билдирилмаган\nЯпониянинг дунёдаги энг ривожланган давлатлардан бирига айланишига замин яратган ноёб кашфиётчилар ва етук мутахассисларнинг ниҳоятда кўплиги ўз навбатида мамлакатда йўлга қўйилган таълим тизимидан илдизланади. Шу муносабат билан AdMe унинг ўзига хос жиҳатларига тўхталиб ўтишга қарор қилди. Ўхшаш мавзуларГермания таълим тизими…\nКожи Нанамура жаноблари билан хайрлашув кечаси бўлиб ўтди\nМана 2 йилдирки мактаб-интернатимизда Япониянинг Нагоя университети ўқитувчиси Кожи Нанамура жаноблари япон тили ва жисмоний тарбия фанларидан дарс бериб келмоқдалар. Шартнома муддати тугаётганлиги туфайли мактабимизнинг фаоллар залида улар билан хайрлашув кечаси ўтказилди. Ўхшаш мавзуларЭртаклар – яхшиликка етаклар«Мисс Умид» танлови бўлиб…\n18.09.2014 Тадбирлар Фикр билдирилмаган


Диллашоу - Сехудо суперчемпионлик жанги бир ҳафта олдинга сурилди / Olamsport.com\n06 дек 11:58\nДиллашоу - Сехудо суперчемпионлик жанги бир ҳафта олдинга сурилди\nТеглар : UFCДиллашоуСехудо\nЕнгил вазн тоифасида UFC чемпиони Ти Жей Диллашоу энди вазн ташлаш учун бир ҳафта камроқ вақтга эга бўлади.\nМаълумки, Диллашоу енгилроқ вазн тоифасида амалдаги жаҳон чемпиони Генри Сехудога қарши 26 январь куни октагонга чиқиши керак эди. Лекин ташкилотчилар ушбу бирлаштирувчи чемпионлик жангини 19 январга кўчиришди.\nБу UFC ташкилотининг янги ҳамкори - ESPN+ канали билан ўтказадиган биринчи турнири бўлади. Энди жангнинг бир ҳафта олдинга сурилгани 26 январь кунига белгиланган UFC 233 турнирининг ўзгаришига ҳам сабаб бўлади. Ташклотчилар бу санага янги турнир қўйишлари шарт.


7 ҳаракат: яқинингиз билан жанжал вақтида тавсия этилмайди | LifeHaq.uz\nЖанжал чоғида кескин сўз ёки ўйланмаган ҳаракат билан яқин одамингизни ранжитиш осон. Бироқ, яширин алам яна узоқ вақт жуфтингизнинг қалбида қолиб, ўзаро муносабатларни қийинлаштириши мумкин.\nЯқинларингиз билан жанжаллашиш чоғида кейинчалик афсус чекмаслик учун ҳеч қачон йўл қўйиб бўлмайдиган 7 ҳатти-ҳаракат билан танишинг.\n1. Бошқа оила аъзоларини аралаштирманг\nСизнинг жанжалингиз фақатгина иккингизга тааллуқли масала. Низога ота-оналарни аралаштириш орқали оддий баҳсни ҳақиқий оилалар жангига айлантиришингиз мумкин. Ҳаттоки жуфтлик ўртасидаги муносабат яхшиланган тақдирда ҳам, бошқа оила аъзолари сизнинг иккинчи ярмингизга нисбатан айтган шикоятларингизни эслаб қоладилар ва ҳар сафар баҳс чоғида шу нарсаларни қарши қўллайдилар.\n2. Ҳеч қандай зўравонликка йўл қўйманг\nОдатда, одамлар жанжал чоғида характерларидаги энг ёмон сифатларни намоён этадилар. Айримлар ўзининг ҳақлигини исботлашга уриниб, зўравонликка қўл урадилар. Маълум, аммо баъзан зарур маслаҳат: на ўзингиз, на жуфтингиз қўлига эрк беришига йўл қўйманг. Бир-бирингиздан қанчалик жаҳлингиз чиққани муҳим эмас. Севимли инсон етказган оғриқ охир-оқибат сизларни боғлаб турган ҳисларни ўлдиради.\n3. Ҳаммасини бирдан айтманг\nАгар жанжалнинг асосий сабаби – бир уюм ювилмаган идишлар бўлса, шундайлигича қолсин. Сўзларингиз аҳамиятини янада кучайтириш учун жуфтингизга қолган барча хатоларини эслатиш шарт эмас. Бундай ҳаракат майда маиший жанжални давомий низо мақомига олиб чиқади.\nШунингдек, севгилингизда мантиқий савол юзага келиши мумкин: унга нисбатан шикоят кўп бўлган муносабатларни давом эттириш шартми?\n4. Ҳеч қачон ажралиш ҳақида гапирманг\n“Ажралиш” – жанжал чоғида эр-хотин томонидан айтилиши мумкин бўлган энг аламли сўз. Бу сўз иккинчи ярмингизнинг ҳисларига қаттиқ зарба беради. Уни қанча кўп такрорласангиз, ажралиш ҳақиқатда шунча тез юз беради. Агар бир-бирингизни яхши кўрсангиз, кейинчалик шошилинч ва ҳаяжонли қарордан афсусланмаслик учун ҳеч қачон ажралишдан гап очманг.\n5. Жанжал вақтида ҳеч қачон уйдан кетманг\nЖанжал вақтида уйдан чиқиб кетиш, айни пайтда жуфтингиз билан бир том остида қолиш ёқимсиз эканлигини кўрсатишдир. Сиз эшикни қаттиқ ёпиш ва қоронғига қочиш орқали низони ҳал қилмасдан қолдирасиз, севгилингизда эса сизнинг онгингизга нисбатан шубҳа уйғониши мумкин. Бундай вазиятда энг тўғри йўл – жуфтингиз ва ўзингиз тинчланишингизни кутиб, барини катта одамлардек муҳокама қилишдир.\n6. Алоҳида ухлашга ётманг\nМунозарадан сўнг жуфтингиздан алоҳида ухлашга ётиш орқали ярашишга тайёр эмаслигингизни намоён этасиз. Ваҳоланки, кундалик одатларга амал қилиш кескин вазиятни юмшатиб, низони тезда йўқотади. Аввалига бир-бирингизга орқангизни ўгириб ётишингиз мумкин, аммо тонгда жуфтингизнинг қучоғида уйғониб, жанжалнинг асл сабабини ҳам унутасиз.\n7. Одамлар орасида жанжаллашманг\nАгар ўзингиз ва жуфтингиз жамоат жойида жанжаллашишдан уялмасангиз, демак, нафақат бир-бирингиз, балки атрофдаги одамларни ҳам ҳурмат қилмайсиз. Ваҳоланки, улар сизнинг “томошангизни” кузатиш учун эмас, кечани ёқимли ўтказиш мақсадида келишган. Шахсий келишмовчиликни жамоатчилик олдидаги томошага айлантириш шарт эмас. Яхшиси сабр қилиб, ҳамма гапларни уйда айтинг.\n19/01/2021 14:50:00 29 0 Манба: adme.ru


сўз эркинлиги таъминланди, журналистлар аҳолини қийнаётган қайси муаммони кўтариб чиқиб, аниқ бир таклиф киритди ушбу муаммони ечишга?» ... ўқитиш» билан таҳдид қилинган жамиятда...Депутатнинг «бирор муаммони кўтариб чиқиб, ечимига таклиф киритиш» хусусидаги эътирози хусусида ...\nкўрсатувида аҳолига хизмат кўрсатаётган таксилар лицензияси йўқлиги муаммоси кўтарилган. Кўрсатувда иштирок этган Ўзбекистон истеъмолчилар ... хизматидир. Йўловчилар учун лицензиянинг аҳамияти йўқ. Энг катта муаммо эса йўлларимизда. Тошкент шаҳрида бирмунча яхши бўлиши мумкин йўлларнинг ...\nқадриятимизга ёт, балки ортиқча исрофгарчиликнинг бир кўриниши-ку! муаммога ким айбдор? Бугун қарз-қавола қилиб бўлса-да, тўйни катта қилишга, ... исрофгарчиликка йўл қўйиш каби ҳолатлар давом этаётгани энг оғриқли муаммолардан бири бўлиб қолмоқда. Чунки тўй, оилавий тантана ва бошқа маросимларни ...\nқилаётган журналист ва блогер Фарҳод Файзуллаев келажакда катта муаммога айланиши мумкин бўлган сув танқислиги масаласига эътибор қаратди. Инглиз ... Очиқ-ойдин кўриниб турган, аммо одамлар муҳокама қилишни истамаётган муаммога нисбатан ишлатилади. Хонадаги фил — бу иқлим ўзгариши. 2019 йилнинг ...\nмасаласи Таълим-тарбиянинг таъсирчанлиги масаласи долзарб муаммо. Бу эса ўз-ўзидан педагогнинг коммуникатив компетенциясига бориб ... бўлдики, таълим соҳасидаги ўқитувчи ва профессорларнинг энг катта муаммоси уларнинг нотиқлик маҳорати етишмаслиги бўлиб чиқмоқда. Таълимнинг ...\nкутилмаган ердан бир муаммо чиқиб, осон ва оддий туюлган ишинг ҳам битмай қолади. Умуман иложи топилмайди. Синглим Қўқон давлат педагогика институтига ҳужжат топширгани ... маълумот йўқ. Аммо ДТМга телефон қилишдан кескин бўйин товлашади, муаммо уларда эмаслигини айтишади. Бир неча соатдан бери навбатда турган ...\nжавоб аниқланадиган https://dvlottery.state.gov/ сайтига киришда муаммолар ҳам юзага келди. муаммо сабаби жаҳон бўйлаб ушбу сайтга кирувчилар ...


23 январь, 2019, 09:40 330\nТеглар:Дэвис кубоги | Ўзбекистон | Сербия\nТеннисчиларимизга омад тилаймиз.\nХабарингиз бор, 1-2 февраль кунлари теннис бўйича «Дэвис Кубоги»нинг плей-офф баҳслари ўтказилади. Мусобақада иштирок этаётган Ўзбекистон терма жамоаси жаҳон лигасига чиқиш учун Сербия терма жамоасига қарши ўйинлар ўтказади.\nМиллий олимпия қўмитаси расмий сайти тарқатган хабарга кўра ушбу баҳсларда терма жамоамиз шарафини қайси теннисчилар ҳимоя қилиши маълум бўлди. Унга кўра, Денис Истомин, Ҳумоюн Султонов, Сергей Фомин, Санжар Файзиев ва Жўрабек Каримов каби теннисчиларимиз сербиялик рақибларга қарши баҳс юритадилар.\nСербия терма жамоаси эса Тошкентга Душан Лайович, Филип Крайинович, Ласло Жере, Никола Милоевич ва Виктор Троицки каби теннисчилар билан ташриф буюради.\nМаълумот учун, «Дэвис Кубоги» бу йилдан бошлаб бошқача форматда ўтказиладиган бўлди. Февраль ойида бўладиган саралаш баҳсларида 24 та терма жамоа 12 та жуфтликка бўлинган ҳолда кураш олиб боради. Ушбу баҳсларда ғолиб бўлган 12 та терма жамоа ноябрь ойида ўтказиладиган жаҳон лигаси баҳсларида иштирок этади. Мағлублар эса келаси йилги плей-офф ўйинларида қатнашиш учун минтақавий баҳсларда кураш олиб борадилар.\n1-2 февраль кунлари ўтказиладиган плей-офф баҳсларида қуйидаги жуфтликлар тўқнаш келади:


Солиқ ва бошқа мажбурий тўловлар сони...\n03.09.2019 09:44 0 2674\nМолия вазирлиги Давлат солиқ қўмитаси билан биргаликда Халқаро валюта жамғармаси, Жаҳон банки, халқаро ва миллий экспертлар иштирокида янги таҳрирдаги Солиқ кодекси лойиҳасини ишлаб чиқди. «Норма» нашри ушбу лойиҳани шарҳлади.\nТақдим этилган лойиҳада Ўзбекистон Республикасининг Солиқ сиёсатини такомиллаштириш концепциясига мувофиқ солиқ қонунчилиги нормаларининг қўлланиши максимал даражада соддалаштирилган. Бунинг учун:\nсолиқ ва бошқа мажбурий тўловлар сони қисқартирилган;\nбозорлар, қишлоқ хўжалиги товарларини ишлаб чиқарувчилар, адвокатлик бюролари ва фирмалари, шунингдек гастроль-томоша фаолиятини амалга оширувчи шахслар учун махсус солиқ режимлари бекор қилинган. Соддалаштирилган солиқ режимларининг умумий сони 3 тадан 1 тагача камайган;\nдавлат божи, айрим турдаги товарларни (алкоголли маҳсулотлар) сотиш ҳуқуқи учун йиғимлар тўланишини тартибга солувчи бўлимлар Солиқ кодекси таркибидан чиқарилган;\nСолиқ кодексидаги моддалар сони кўпайган, солиқларни тартибга солишдаги камчиликлар бартараф этилган, қўлланиладиган атамалар янада тўлиқ тушунтирилган. Бу уларни амалиётда қўллаш чоғида низоли вазиятлар сони камайишига олиб келади.\nЯнги таҳрирдаги Солиқ кодексига киритилган ўзгартиришларнинг аксарият қисми инсофли солиқ тўловчиларнинг ҳуқуқлари ва қонуний манфаатлари ҳимоя қилинишини кучайтиришга йўналтирилган. Хусусан:\nсолиқнинг «манфий» суммасини бюджетдан қоплаш ҳисобига қўшилган қиймат солиғининг тадбиркорлик субъектларининг молия-хўжалик фаолиятига таъсирининг «нейтраллаштирилиши» таъминланди, бу қўшимча бюджет харажатларини талаб этади. Шунингдек, асосий восита объектларини, шу жумладан кўчмас мулк объектларини харид қилиш (барпо этиш) чоғида ҚҚСнинг бир йўла ҳисобга олиниши жорий этилмоқда. Айни пайтда у тенг улушларда кетма-кет келувчи 12 ой давомида, кўчмас мулк объектлари бўйича эса 36 ой давомида амалга оширилмоқда;\nсолиқ тўловчилар технологик асбоб-ускуналарни ёки кўчмас мулк объектларини харид қилишда бир йўла амортизация чегирмалари қила оладилар;\nфойда солиғи бўйича аванс тўловлари юзасидан маълумотномалар бекор қилинмоқда. Аванс тўловларини фақат йирик солиқ тўловчилар ҳисоблайди;\nтовар (ишлар, хизматлар) таннархидан паст баҳода сотилганда зарарларга солиқ солиш бекор қилинади;\nҳуқуққа зид равишда солиқларни қўшимча ҳисоблаганлик ёки молиявий жазо чораларини қўллаганлик, тадбиркорлик субъектлари ортиқча тўлаган солиқ суммаларини қайтаришни кечиктирганлик учун солиқ органларининг жавобгарлиги оширилади. Ушбу ҳолларда бюджетдан солиқ тўловчиларга муддати ўтказиб юборилган ҳар бир кун учун пеня тўлайди.\nҚонун ҳужжати лойиҳаси солиқ назоратини амалга оширишнинг жаҳон амалиётида муваффақиятли синалган янги тартибини назарда тутади. Бу мақсадда қўлланиладиган назорат шакллари ва механизмлари такомиллаштирилган. Муҳими – инсофли солиқ тўловчиларни қўллаб-қувватлаш ва солиқ мажбуриятларини ижро этишдан бўйин товлаётган субъектларни аниқлаш. Бу мақсадга қуйидагича эришилади:\nсолиқ тўловчилар ва солиқ органлари ҳуқуқлари ва мажбуриятларини аниқлаштириш;\n«зарурий эҳтиёткорлик» тушунчасини жорий этиш. Бу «солиқ схемалари»дан фойдаланиш имкониятларини қисқартиради;\nинспектор иштирокисиз компьютер дастури орқали таваккалчиликни таҳлил этиш натижаларига кўра инсофли деб топилган солиқ тўловчиларга нисбатан солиқ назорати чораларини қўлламаслик;\nсолиқ назорати шаклларини соддалаштириш: камерал назорат, солиқ аудити ва сайёр текширув. Фақат солиқ аудити натижаларига кўра, жарима чоралари қўлланилади;\nсолиқ ҳуқуқбузарлигини турига қараб, жарима чораларининг фарқланувчи миқдорларини белгилаш.\nСолиқ кодекси лойиҳасида солиқлар бўйича солиқ ставкалари назарда тутилган, акциз солиғи, ер солиғи ва сув ресурсларидан фойдаланганлик учун солиқ бундан мустасно. Ушбу солиқ турлари бўйича ставкалар ҳар йили «Давлат бюджети тўғрисида»ги Ўзбекистон Республикаси Қонуни билан тасдиқланади.\nУмуман олганда, янги таҳрирдаги Солиқ кодексининг лойиҳаси солиқ ундиришнинг амалда синовдан ўтган принцип ва ёндашувлари, бошқа мамлакатларнинг илғор тажрибасига асосланган. Унинг устида ишлашда МДҲ ва Европа Иттифоқи мамлакатларининг тажрибасидан фойдаланилди.\nЯнги таҳрирдаги Солиқ кодексининг қабул қилиниши Ўзбекистон солиқ тизимини халқаро стандартларга яқинлаштириш, қонунга итоаткор солиқ тўловчиларнинг ҳуқуқлари юқори даражада ҳимоя қилинишини таъминлаган ҳолда маҳаллий ва хорижий инвесторларга уни янада тушунарлироқ қилиш имконини беради.\nСолиқ кодексининг янги таҳрири ҚҲТБТ порталида жойлаштирилган ва тадбиркорлар, ҳуқуқшунослар, солиқ маслаҳатчилари, аудиторлар ва бухгалтерлар томонидан кенг муҳокама қилишга тақдим этилган.\nлойиҳа Солиқ кодекси\nИқтисодиёт 08/01, 21:14


17:15 / 04.11.2017\n2017 йил 3 ноябрь куни Ўзбекистон Республикаси Маданият вазирлиги ҳамда Республика Маънавият ва маърифат маркази ўртасида Ҳамкорлик Меморандуми имзоланди. Бу ҳақда Маданият вазирлиги ахборот хизмати хабар бермоқда.\nТадбирда Маданият вазирлиги ҳамда Республика Маънавият ва маърифат маркази марказий аппарат ходимлари, ОАВ вакиллари иштирок этди.\nМазкур давра суҳбатини маданият вазири Б.Сайфуллаев кириш сўзи билан самимий очиб берди, маданият ва санъат соҳасида ислоҳотларни ривожлантириш маънавий-маърифий тарғибот тизимини йўлга қўйишнинг асосий тамойилларидан бири эканлигини алоҳида таъкидлади. Республика Маънавият ва маърифат маркази раҳбари А.Қодиров ушбу Меморандумда кўрсатиб ўтилган барча ҳамкорликдаги ишлар юзасидан таклифлар билдирди.\nРеспублика Маънавият ва маърифат маркази ҳамда Маданият вазирлиги ўртасида тузилган бу ҳамкорлик асосида театр санъати, миллий ва замонавий қўшиқчилик, рақс санъати ҳамда телерадиоканалларда эфирга узатиладиган қўшиқ ва клипларнинг мазмун-моҳияти, мамлакатимизнинг санъат саройларида тақдим этиладиган концерт дастурларининг ўзбек миллий маънавиятини юксалтиришга қўшаётган ҳиссасини оширишга қаратилган тарғибот ишлари, ижодкорларнинг фаолияти, кийиниш маданияти, саҳнада ўзини тутиши, имиджи, муомала маданиятини назоратга олишни кўзда тутувчи ҳамкорлик ишлари, маънавий-маърифий ва ахлоқий тарбия масалаларида кенг кўламли фаолият олиб бориш назарда тутилган.\nЎзбекистонлик юздан ортиқ санъаткор Душанбега етиб келди\n20:51 / 24.11.2017\n11:20 / 14.11.2017


2015 йилнинг биринчи ярмида талабаларга 35,7 млрд сўм таълим кредитлари ажратилди\n16:03 / 18.09.2015\nМарказий банк томонидан таълим кредитларининг мақсад ва вазифалари, улардан фойдаланиш тартиблари тўғрисида ахборот берилди.\n2015 йилнинг 6 ойи давомида республика бўйича жами 11 минг 106 нафар талабага ажратилган таълим кредитлари ҳажми 35,7 млрд. сўмни ташкил этди, дейилади банк томонидан берилган ахборотда.\nТaълим кредитлари тижорат банклари томонидан олий таълим муассасаларининг кундузги бўлимларига тўлов-контракт асосида қабул қилинган талабаларнинг ўзларига, уларнинг ота-оналарига ёки васийларига, қарз олувчи яшайдиган аҳоли пунктида жойлашган тижорат банклари муассасаларида расмийлаштирилади.\nКредитлар олий таълим муассасаларида ўқиш даври ҳисобга олинган ҳолда, бакалавриатга ўқишга қабул қилинган талабаларга 10 йилгача, магистратурага ўқишга қабул қилинган талабаларга эса 5 йилгача бўлган муддатга ажратилади.\nТаълим кредитлари чин етимларга, “Меҳрибонлик уйлари”да тарбияланганларга ҳамда болаликдан I ва II гуруҳ ногиронларига фоизсиз ставкада; талабаларнинг қолган тоифаларига республика Марказий банкининг амалдаги қайта молиялаш ставкасидан юқори бўлмаган ўзгарувчан фоиз ставкасида (ҳозирги пайтда 9 фоиз) ажратилади.\nТаълим кредитлари учун фоизларни ҳисоблаш ва тўлаш таълим муассасасига ўтказилган сумма берилган вақтдан уч ой ўтгандан сўнг бошланади.\nТаълим кредитини олиш учун қарз олувчи тижорат банкигa ариза ва унга талаба ва олий таълим муассасаси ўртасидаги тўлов-контракт асосида ўқиши ҳақида белгиланган тартибда расмийлаштирилган шартнома (контракт), яшаш жойидан маълумотнома, шунингдек, кредитни қайтариш таъминоти тўғрисидаги ҳужжатларни тақдим этади. Контрактда ўқишнинг белгиланган муддати ва бир йил учун тўлов миқдори кўрсатилган бўлиши лозим. Кейинги йилларда ўқиш учун тўлов миқдори ўзгарса қарз олувчи, банк ва олий таълим муассасаси ўртасидаги кредит шартномасига зарур ўзгартиришлар киритилади.\nАриза ва унга илова қилинган тўла ҳужжатлар тўплами 10 иш куни мобайнида кўриб чиқилади.


НМПИ СТУДЕНТИ РОССИЯДА ӨТКЕРИЛГЕН ХАЛЫҚАРАЛЫҚ ТАҢЛАЎДА ГРАН-ПРИ ЖЕҢИМПАЗЫ БОЛДЫ\nBas bet / Ma’deniyat / НМПИ СТУДЕНТИ РОССИЯДА ӨТКЕРИЛГЕН ХАЛЫҚАРАЛЫҚ ТАҢЛАЎДА ГРАН-ПРИ ЖЕҢИМПАЗЫ БОЛДЫ\nУсы жылдың 10-12-февраль күнлери аралығында Россия Федерациясының Екатеринбург қаласында өткерилген «Краски народов мира в проектах берега надежды» таңлаўына фольклор жөнелиси менен қатнасқан жерлесимиз Муҳаммед Төребеков гран-при жеңимпазы болды. (Таңлаўда қарақалпақ аламойнақ дуўтары менен «Саятхан-Ҳамра» дәстанын атқарып шықты.)\nБул ҳаққында бизге жеңимпаздың өзи Муҳаммед Екатеринбург қаласынан хабар бермекте.\nМуҳаммед усы табысы менен 26-март ҳәм 4-апрель күнлери Қырымда өткерилетуғын «Париж, я люблю тебя» («Мен сени сүйемен, Париж») атамасындағы 27-халықаралық балалар ҳәм жас өспиримлер таңлаўының супер финал басқышына қатнасыў ушын жолламаны да қолға киргизди.\nМақаламыз қаҳарманы 1999-жылы Нөкис қаласында туўылған. Балалығынан көркем өнерди жән-тәни менен сүйеди. Муҳаммед пайтахтымыздағы 1-санлы Есжан бақсы атындағы балалар музыка ҳәм көркем өнер мектебинде оқып, устазы Бүркитбай Пиязовтан көркем өнердиң әлўан түрли сырларын үйренеди.\n«Жигитке қырық өнер де аз» дегениндей, ол домбыра сәз әсбабын кәмине келтирип шертип, қазақ халқының күйлерин атқара алады. Сондай-ақ, ол «Саятхан-Ҳамра» дәстанын толық ядлап алған.\nМ.Төребеков Нөкис мәденият ҳәм көркем өнер коллеждинде оқып жүрген ўақтында устазы, Өзбекистан халық бақсысы Теңел Қәллиевке шәкирт түсип, устазының тапсырмаларын булжытпай орынлайды.\nҲәзирги күнде жас талант ийеси Муҳаммед Әжинияз атындағы Нөкис мәмлекетлик педагогикалық институтының музыкалық тәлим бағдарының 1-басқыш студенти.\n-Бундай жетискенликлерге ерисиўимде анам Раўшан ҳәм устазым Теңел ағаның үлеслери көп, – дейди М.Төребеков.\nМағлыўмат орнында айтып өтетуғын болсақ, усы жылдың 4-7-январь күнлери аралығында Қазақстан Республикасының Астана қаласында өткерилген «Аrt-Premium» халықаралық таңлаўына жерлесимиз Муҳаммед Төребеков қатнасып, жеңимпазы атанып, кубокты қолға киргизип қайтқан еди.\nЕслетип өтемиз, бул таңлаўлар Россия Федерациясы тәрепинен шөлкемлестирилген.\nSa'ne: 12.02.2018 17:12, 1150 ma'rte ko'rip shi'g'i'ldi'


Тошкент шаҳридаги 52-ихтисослаштирилган мактабда 4 март куни “Оила – маънавият ўчоғи” деб номланган тадбир ўтказилди. Тадбирда ўқувчилар ва ўқитувчилар болаларнинг оналарига ажойиб байрам концертини туҳфа этдилар.\nБатафсил... Янги шарх қўшиш Ҳамкор супермаркетлардан 11 000 сўмлик чегирма\nБатафсил... Янги шарх қўшиш Ҳақоратли сўзлар қулоққа чалинганда...\nСарлавҳа бироз дағалроқ туюлдими? Ахир ҳақорат қулоққа ёқмайдиган сўз. Аммо негадир, айримлар қўпол сўзларни суҳбат жараёнида бемалол ишлатишади. Хўш бундай вазиятларда биз — тингловчилар қандай йўл тутишимиз керак?\nБатафсил... Янги шарх қўшиш Тўйлардаги ТОП-10 исрофгарчилик\nТўйларимиз ҳақида ўй сура туриб, кўпинча танқид қиладиганимиз — “чарлар”, “қудачақириқ”, “тоғора жўнатар” маросимларимизни бирданига йўқ қилиб бўлмаслигини тушуниб етамиз. Токи одамларнинг ўзи ортиқча оворагарчиликсиз болаларини бахтли қилиш мумкинлигини тушуниб етмагунларича кўпни тўйдириш зиёфатларию ҳаммани кийинтириш удумларидан воз кеча олмайдилар. Бир томон тежамкорликни истаса ҳам, иккинчи қуда «орзу-ҳавас»ини пеш қилиб турса, начора, «эл қатори» борди-келдини «элдан ошириб» бажаришга мажбур бўлади. Қизиғи, кимдир қайсидир маросимни ўтказмасликни келишиб олади-ю, ўрнига янги бошқасини урфга киргазади. «Биз ҳайит дастурхони қилмоқчи эмасмиз, қудамга 40 та тоғоранинг ўрнига стол-стул ташлаб кетарсизлар, дедим» каби гапларни эшитмаган ким бор? Куёвнинг туғилган кунида телевизор, келин туғилган кунда эса автомат кир машина. Келиннинг онаси 50 йилдан бери кирни қўлда ювса ҳам, қизининг қийналмаслигини истайди, қарз кўтариб бўлса ҳам, қудасининг оғзидан чиққанини олиб боришга уринади. Буларнинг қайси бири тўғри, қайси амал нотўғри, очиғи, мулоҳаза қилишга қийналиб кетасиз. Бу сафар янгиланиб, тобора харажатлари семириб бораётган урф-одатларни қисмларга бўлиб тафтиш қиламиз. Рейтингимиздан ўрин олган «тўйдаги янгиликлар», бизнингча, бу энг кераксиз сарф-харажатлар. Ўқиб, ўзингиз хулоса чиқаринг.\nБатафсил... Comments (1) Севимли «Суғдиёна»нгизнинг 8-сонида:\nБатафсил... Янги шарх қўшиш ДАСТУРХОН АТРОФИДА ЎЗИНГИЗНИ ТУТИШНИ БИЛАСИЗМИ? ЭТИКЕТ ҚОИДАЛАРИ\nМеҳмондўстлик ва мезбоннавозликни жуда яхши кўрамиз. Ахир биз аёллар булар баҳонасида қанчалик пазанда, ораста эканимизни намойиш этишни истаймиз-да! Бунда онамиз, бувимиз ва қайнонамиздан олган билимларимизни ишга соламиз-у, бироқ айрим нарсаларни билмай, «қовун тушириб» қўйганимизни сезмай ҳам қоламиз. Айниқса, катта давраларда! Биз ҳаммадан ҳам яхши ва бетакрор бўлишимиз лозим, айниқса шу масалада! Этикет қоидаларини ўрганиш учун мен «SUG’DIYONA» аёллар клуби эксперти, Ўзбекистон ошпазлари ассоциацияси раисининг сервис ва меҳмондорчилик бўйича ўринбосари, Ўзбек пазандалик санъати халқаро марказининг сервис бўйича бош мутахассиси, физика-математика фанлари номзоди Александр МАШКОВдан дарс олишга аҳад қилдим.Дарс давомида билмаганларим кўплигидан, очиғи, уялиб кетдим... Батафсил... Янги шарх қўшиш Севимли «Суғдиёна»нгизнинг 7-сонида:\nБатафсил... Янги шарх қўшиш ЭРКАКНИНГ ДАРОМАДИНИ РАФИҚАСИ БИЛИШИ КЕРАКМИ?\nХалқимизда ажойиб бир нақл бор, «эркакнинг топган бир сўми аёлнинг топган минг сўмидан баракали бўлади!». Бу гапга ҳеч ким қарши фикр айтмаса керак. Эркаклар рафиқасидан ҳар куни «омад ёр бўлсин, бераридан қисмасин, топганингизни баракасини берсин» деган тилакларни эшитишни хуш кўришади-ю, аммо нима учундир, ана ўша ниятлар ортидан топилган пулларини яширашади ҳам. Нозик ҳилқат вакилалари эса бунинг сабабини билолмай қолаверишади. Айнан шу ҳақида эркакларнинг очиқ-ойдин иқрорлаaри билан танишамиз!\nБатафсил... Янги шарх қўшиш Севимли «Суғдиёна»нгизнинг 6-сонида:\nБатафсил... Янги шарх қўшиш ИЖТИМОИЙ ТАРМОҚЛАРДА НЕЧА СОАТ «ОНЛАЙН»СИЗ?\nЯқинда “Инстаграм”га қўйилган бир сурат диққатимни тортди. Санъаткорларимиздан бирининг уйида дастурхон атрофига тўпланган меҳмонлар бири олиб, бири қўйиб, ўзларини телефонга суратга олишаётгани акс этган. Албатта, бу ҳазил тариқасидаги сурат эди. Аммо интернет оламида “яшаётган” машҳурларнинг сони йитлдан йилга ошиб бормоқда. Бугун мана шундай санъаткорларимизга юзландик. ҳаётларининг аксарият қисми «онлайн» бўлиб қолаётганини улар қандай изоҳлашади?\nСевимли «Сугдиёна»нгиз яна сиз билан! Газетамизнинг 5-сонида:\nСевимли «Суғдиёна»нгиз яна сиз билан! Газетамизнинг 4-сонида\nЖайҳун соҳилидаги жавоҳир — Қорақалпоғистон Республикаси!


"ЙЎҚ" ДЕЙИШ САНЪАТИ • NeMolchi.uz\nBosh sahifa Jabrlanganlarga maslahat “ЙЎҚ” ДЕЙИШ САНЪАТИ\n«ЙЎҚ» ДЕЙИШ САНЪАТИ\nКимгадир “йўқ” дейиш орқали биз бировни хафа қилишни, жаҳлини чиқаришни, кўнглини синдиришни истамаймиз. Яна шаклланиб улгурган яхши муносабатларни бузгимиз келмайди. Лекин ҳар доим ҳам рад жавобимиз ўзимизга фойда беравермайди? Хўш, қандай қилиб ўзгаларнинг шахсиятига тегмасдан “йўқ” дейиш мумкин?\nТайм-менежмент устаси Лео Бабаутанинг тавсия қилаётган 10 қадами дунёқарашни қайта кўриб чиқиб, янада қатъиятлироқ бўлишга ёрдам беради. Чунки ўзгаларнинг илтимосларини рад этолмасдан, биз нафақат ўзимизнинг манфаатларимизни, балки бировларнинг ҳам эҳтиёжларини хавф остига қўямиз.\n1. Вақтни қадрланг. Мажбуриятлар рўйхатини тузинг: иш, фарзандлар, уй, шахсий ҳаёт. Бу жадвал анчагина тиғиз, шундай эмасми? Уни ўзгартириш учун жиддий сабаб керак бўлади.\n2. Устувор вазифаларни ажратиб олинг. Қайси бири сиз учун муҳимроқ: ота-онангиз билан олдиндан режалаштирилган тушликми ёки кутилмаганда ошналарингиз белгилаган “гап”ми? Муҳим лойиҳани тайёрлашми ёки кафе-ресторанларда вақт ўтказиш? Буни фақат сиз ҳал қиласиз. Энг муҳими, ақлан ёндашинг.\n3. Кўпроқ «йўқ» деб туринг. Бу машғулотни такрорлашдан чарчаманг. Қанчалик кўп «йўқ» десангиз, уни шунчалик тез ва осон талаффуз этишни ўрганасиз. Гоҳида эса қатъиятли «йўқ ва яна бир марта йўқ» деган жумла атрофдагиларга позициянгизни яна бир бор эслатиб қўйиш усули бўлади.\n4. Узр сўраманг. Одатда биз рад жавобимизни узрли сабаблар билан асослаймиз. Кечирим сўзлари эса бизни ўзгаларнинг кўз олдида айбдор қилиб кўрсатади, шунинг учун баъзилар ушбу вазиятдан фойдаланиб янада кўпроқ босим ўтказишга ҳаракат қилади. Шундай экан, қатъиятни йўқотмасдан, охирги дақиқагача ўз фикрингизни ҳимоя қилинг.\n5. Ҳаммага ёқишингиз шарт эмас. Ўзига ишонмайдиган кўпчилик одамлар атрофдагиларга ёқаман деб, ўзини қийнайди. Улар яхшилик қилишга бўлган интилишим ва мулойимлигим мукофотсиз қолмайди, деб ўйлайди. Одамлар эса бунга ўрганиб қолади ва яхшилигингизни мажбуриятга айлантириб олади.\n6. Бошлиғингизга рад жавобини бериб кўринг. Ҳар доимгидай ярим тунга қадар иш билан кўмилиб кетдингиз. Берган вазифасини вақтида бажарасиз, “йўқ” десам, жаҳли чиқади, ишлашни хоҳламаяпти деб ўйлайди, деган фикрга борасиз. Аммо ўта кучли юклама иш унумдорлигини камайтиради ва бутун жараённи хавф остига қўяди. Бошлиғингизга қатъий иш режаси асосида ишлаш маъқулроқ эканини тушунтиринг. Устувор вазифаларни биринчи планга чиқарсин. Энг муҳими, барча вазифалар иш куни чегарасида бўлсин.\n7. Чексиз илтимосларнинг олдини олинг. Кимдир навбатдаги илтимоси учун бошингизни қотиришини кутиб ўтирманг, банд эканингизни олдинроқ айтинг. Масалан, кичик мажлис вақтида елкангизга бировларнинг юмуши юкланишини биласиз. Эндигина янги ва мураккаб лойиҳани бошлаганингизни айтиб, ўзингизни суғурталанг.\n8. «Бу ҳақда ўйлаб кўраман». Шу заҳоти жавоб беришнинг кераги йўқ. Ўйлаб кўришга вақт олинг. Бу сизга устувор вазифаларни белгилаб, таклифнинг барча минус ва плюсларини ўйлаб кўришга имкон беради. Кейин рад жавобини берсангиз ҳам, бу қўпол кўринмайди.\n9. «Балки келгуси сафар…». Агар таклиф замирида сизни қизиқтирувчи жиҳатлар бўлса, таклиф эгаси кутиб тура олса: «Ёмон ғоя эмас, лекин айни дамда вақтим йўқ. Бироз вақт ўтиб, қайта мурожаат қилиб кўринг», – деган жумла билан кифояланинг.\n10. «Муаммо менда». Илтимос, мурожаатлар чиндан ҳам муҳимми? Буни тан олингда, сўровчига тасалли бериб, яхши сўзлар билан кўнглини кўтариб, айбдор эканингизни тан олинг.\nwww.psychologies.ru сайти материаллари асосида тайёрланди.